60 nelayan Melaka terima rumah baharu

KUALA SUNGAI BARU 9 Mac – Seramai 60 nelayan di seluruh negeri menerima inisiatif sebuah rumah baharu menerusi Projek Penempatan Semula Nelayan (PSN) Negeri Melaka.

Menteri Pertanian dan Keterjaminan Makanan, Datuk Seri Mohamad Sabu berkata, menerusi projek tersebut, ia bakal membuka sebuah perkampungan nelayan yang kondusif biarpun projek yang bermula sejak 2014 itu memakan masa lama untuk disiapkan.

“Walapun ia tergendala agak lama tetapi kita terus berusaha suapaya ia dapat disiapkan dengan sokongan Agrobank yang memberi kemudahan pinjaman kepada mereka.

“Projek yang disiapkan sepenuhnya pada Disember tahun lalu ini membabitkan sebanyak 60 unit kediaman jenis berkembar (Semi-D) dibangunkan di atas tanah berkeluasan 5.608 hektar buat nelayan-nelayan negeri ini yang telah memenuhi syarat-syarat kelayakan.

“Kita berharap dengan pembinaan rumah yang selesa ini mampu menjadi lembaran baharu buat nelayan dan kalau boleh kita minta mereka untuk kekal jaga pemberian kerajaan ini dan bukan untuk dijual tetapi ia boleh diwarisi sehingga anak cucu mereka,” katanya.

Beliau berkata demikian pada sidang media selepas merasmikan Majlis Penyerahan Rumah Nelayan di bawah Projek PSN Negeri Melaka diadakan di Taman Desa Bayu, Kuala Sungai Baru, di sini hari ini.

Hadir sama, Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh; Exco Kemajuan Desa, Pertanian dan Industri Asas Tani negeri, Datuk Abdul Razak Abdul Rahman; Ketua Pengarah Lembaga Kemajuan Ikan Malaysia (LKIM), Yusoff Othman; Timbalan Setiausaha Kerajaan Negeri (Pembangunan), Badaruddin Mohd Kassim dan Ahli Dewan Undangan Neger (Adun) Kuala Linggi, Rosli Abdullah.

Dalam pada itu, Mohamad berkata, kira-kira 2,000 projek perumahan PSN telah dibina seluruh negara membabitkan beberapa negeri seperti Kelantan, Pahang, Sabah, Sarawak dan Terengganu.

“Rumah yang dibina ini dijual dengan harga subsidi daripada kerajaan lebih kurang RM45,000 seunit dengan kadar bayaran bulanan lebih kurang RM250.

“Projek yang dibangunkan di seluruh negara telah disiapkan hasil usaha dan kerjasama dari LKIM dan Agrobank dan setakat ini kebanyakan mereka sudah bersedia untuk mendiami kediaman yang disediakan ini,” katanya.


Pasar malam ‘bebas karbon’ Semabok beroperasi Mei depan

DUYONG 18 April – Pasar Malam Semabok yang dipilih sebagai lokasi kedua dalam Program Transformasi Pasar Malam (PTPM) dijangka beroperasi bulan depan.

Ahli Dewan Undangan Negeri (Adun) Duyong, Mohd Noor Helmy Abdul Halem berkata, ia merupakan lokasi kedua PTPM yang dinaik taraf selepas Pasar Malam Taman Seri Duyong.

Katanya, hasil transformasi itu, 130 peniaga pasar malam berkenaan bakal menerima kemudahan lebih kondusif, termasuklah dibekalkan suis elektrik dan tidak lagi perlu bergantung kepada penggunaan ‘generator’.

Jelasnya yang juga Timbalan Exco Sains, Teknologi, Inovasi dan Komunikasi Digital negeri, pendekatan itu sekali gus merealisasikan hasrat Kerajaan Negeri ke arah bandaraya bebas karbon.

“Ia sepatutnya boleh beroperasi pada 15 Mac lalu, namun atas sebab-sebab tertentu ia terpaksa dilanjutkan sehingga 15 Mei depan. Setakat ini ia hampir 70 peratus disiapkan.

“Pasar malam ini dinaik taraf dengan persekitaran yang selesa dengan keceriaan yang lebih menarik seperti hiasan limpahan lampu bagi menarik pengunjung yang datang.

“Ia juga turut dilengkapi dengan kemudahan pentas bagi kegunaan persembahan dan kita akan pastikan kawasan ini akan digunakan sepenuhnya bagi tujuan aktiviti riadah selain dijadikan sebagai kawasan mencari rezeki buat peniaga,” katanya.

Mengulas lanjut, Mohd Noor Helmy turut menyarankan operasi pasar malam itu dilanjutkan kepada empat kali seminggu berbanding hanya sekali seminggu sebelum ini.

“Kita sudah minta penganjur supaya pasar malam ini bukan sahaja beroperasi pada Rabu, tetapi perlu diteruskan pada Jumaat, Sabtu dan Ahad.

“Kita sudah berbelanja hampir RM500,000 hasil peruntukan Kementerian Perumahan dan Kerajaan Tempatan (KPKT), jadi kita perlu memastikan tapak perniagaan ini memberi manfaat bukan sahaja kepada peniaga, bahkan memberi pulangan balik kepada masyarakat.

“Saya juga sudah memaklumkan perkara ini kepada Datuk Bandar Majlis Bandaraya Melaka Bersejarah (MBMB), Datuk Shadan Othman dan telah menerima maklum balas positif, malah beliau menyatakan akan bersama mempromosikan usaha ini seperti mana yang dipernah dilakukannya di Leypark Station Dataran Ayer Keroh sebelum ini,” katanya.


Jenama semula pulau-pulau di Melaka untuk tarik pelancong

TELOK MAS 29 Jan – Pulau Nangka, Pulau Dodol dan Pulau Undan yang dikategorikan sebagai pulau premium bakal dibangunkan dan dibuka sebagai tarikan terbaharu pelancong di Melaka.

Ketua Pegawai Eksekutif Majlis Pembangunan Pulau-Pulau Melaka (MPPM) Azhar Yaacob berkata, ketiga-tiga pulau berkenaan kaya dengan 150 jenis terumbu karang dan hidupan laut kelas A.

Katanya, perairan di pulau berkenaan juga memiliki ‘seafan’ lebih luas berbanding Sabah dan Sarawak yang amat sesuai untuk aktiviti snorkeling serta menyelam.

“Malah saiz ikan ‘nemo’ (ikan badut) di perairan kita juga lebih besar berbanding tempat lain. Di bawah klusters Pulau Besar ada enam pulau yang menarik, kebanyakannya belum terusik.

“Kajian untuk mewartakan pulau terbabit sebagai taman laut juga sudah selesai dan akan dibawa ke peringkat kerajaan negeri dalam masa terdekat.

Pelepasan pertandingan membabitkan 120 peserta itu dilakukan EXCO Pelancongan Negeri Datuk Muhammad Jailani Khamis dan turut dihadiri Timbalan Setiausaha Kerajaan Negeri (Pembangunan), Datuk Salhah Salleh.

Azhar berkata, langkah mewartakan pulau di Melaka khususnya Pulau Besar
antara usaha penjenamaan semula lokasi peranginan itu sebagai sebuah lokasi bersih, selamat dan menenangkan.


COVID-19: Kes turun bawah 20,000 semalam – KP Kesihatan

Berdasarkan data di laman web COVIDNOW, kali terakhir negara mencatatkan kes positif COVID-19 di bawah 20,000 kes ialah pada 10 Feb tahun ini apabila 19,090 kes direkodkan.

Kes positif harian COVID-19 kemudian meningkat kepada 20,939 kes pada 11 Feb dan terus menunjukkan trend peningkatan sehingga mencecah 32,800 pada 11 Mac lepas sebelum turun kepada 26,250 kes pada 12 Mac.

Ketua Pengarah Kesihatan Tan Sri Dr Noor Hisham Abdullah berkata kes sembuh COVID-19 yang dicatatkan semalam adalah 28,250 kes, lebih tinggi berbanding kes positif yang dicatatkan.

“Daripada 19,105 kes positif COVID-19 yang dicatatkan semalam 18,912 kes atau 98.99 peratus dalam kategori satu dan dua. Sebanyak 8,267 kes dalam kategori satu manakala kes dalam kategori dua adalah 10,645 kes,” katanya dalam kenyataan hari ini.

Beliau berkata sebanyak 193 kes atau 1.01 peratus daripada jumlah keseluruhan 19,105 kes positif COVID-19 yang dicatatkan semalam dalam kategori tiga, empat dan lima.

Menurut Dr Noor Hisham, daripada kes COVID-19 yang dicatatkan semalam 81 kes atau 0.42 peratus dalam kategori tiga, 44 kes atau 0.23 peratus dalam kategori empat dan 68 kes atau 0.36 peratus dalam kategori lima.

Beliau berkata kadar kebolehjangkitan atau Rt yang dicatatkan di seluruh negara semalam adalah 0.93 dengan Sarawak mencatatkan kadar paling tinggi iaitu 1.03 dan kadar paling rendah di Sabah iaitu 0.64.

Katanya lima negeri menunjukkan penggunaan katil kes kritikal atau unit rawatan rapi (ICU) melebihi 50 peratus iaitu Kuala Lumpur (67 peratus), Johor (66 peratus), Perlis (64 peratus), Kelantan (58 peratus) dan Selangor (56 peratus).

Menurut Dr Noor Hisham kajian dan pengawasan genomik berterusan yang dijalankan oleh tujuh universiti dan Institut Penyelidikan Perubatan menunjukkan varian Omicron telah mula menggantikan varian Delta sebagai varian utama yang menular dalam kalangan penduduk Malaysia.

Katanya tiga sub-lineage varian Omicron yang wujud di negara ini ialah BA.1, BA.1.1, dan BA.2 dan kebimbangan terhadap sub-lineage BA.2 adalah kerana ia berkemungkinan mengakibatkan transmisi yang lebih tinggi berbanding sub-lineage Omicron yang lain serta varian Delta.

“Bagi tempoh 1 hingga 17 Mac tahun ini didapati varian Omicron sub-lineage BA.2 meningkat kepada 27.1 peratus berbanding pada Januari dan Februari tahun ini, dengan pelaporan untuk varian Omicron sub-lineage BA.2 hanyalah masing-masing 0.9 peratus dan 2.7 peratus. Kenaikan mendadak sub-lineage BA.2 adalah sesuatu yang perlu diambil perhatian,” katanya.

Menurut Dr Noor Hisham, Kementerian kesihatan (KKM) menjangkakan besar kemungkinan varian Omicron sub-lineage BA.2 akan menjadi varian yang dominan di Malaysia.

Justeru penduduk Malaysia perlu berwaspada dengan peningkatan penularan varian Omicron BA.2. Pada masa  sama perlu khuatir kepada penularan berpanjangan Delta yang berupaya mengakibatkan jangkitan lebih serius terutama dalam kalangan mereka yang tidak divaksinasi atau tidak menerima dos penggalak, katanya. – BERNAMA


Teks penuh titah Yang di-Pertuan Agong sempena Hari Keputeraan

Beta dan Raja Permaisuri Agong merafakkan setinggi-tinggi kesyukuran ke hadrat Allah subhanahu wata’ala kerana dengan limpah keizinanNya, kita semua dapat menyambut Ulang Tahun Hari Keputeraan Rasmi beta bagi tahun 2022.

Beta dan Raja Permaisuri Agong menzahirkan penghargaan dan terima kasih di atas ucapan-ucapan tahniah dan doa yang telah disembahkan kepada beta.

Beta percaya, ingatan dan sokongan rakyat serta pelbagai pihak kepada beta menjadi kekuatan untuk beta terus memayungi negara dengan adil dan saksama.

Sektor ekonomi dan kehidupan seharian rakyat beta juga telah menampakkan pemulihan bermula dari pembukaan semula sempadan negara pada 1 April 2022 yang lalu.

Beta juga berasa amat suka cita melihat rakyat beta dari berbilang bangsa dan agama menyambut kedatangan 1 Syawal dengan suasana yang penuh kemeriahan dan kegembiraan.

Bagi menempuh gelora masa hadapan; kerajaan beta dan semua pihak tanpa mengira fahaman politik, hendaklah berusaha merencana pelan jangka panjang bagi membawa negara kembali ke persada kejayaan.

Perpaduan dan kebersamaan dalam sebuah masyarakat yang mempunyai pelbagai latar belakang; adalah sebenarnya merupakan resepi dan kekuatan dalam membentuk aspirasi nasional.

Pemulihan dan kebangkitan negara yang diimpikan tidak mungkin akan menjadi realiti jika kita berpecah-belah dan gagal untuk mewujudkan lanskap kehidupan yang stabil.

Justeru, bersempena dengan sambutan rasmi ulang tahun keputeraan beta pada tahun ini, marilah kita bersama-sama berganding bahu dalam sebuah kesepaduan yang erat ke arah membentuk Malaysia yang gemilang.

Pada kesempatan ini, beta ingin mengajak pemimpin negara dan anggota perkhidmatan awam untuk terus berkhidmat setulus hati dalam menentukan sosio ekonomi rakyat beta terus dilindungi dan dibantu demi kelangsungan hidup mereka.

Beta turut ingin berpesan kepada rakyat yang beta kasihi untuk berterusan menyokong usaha-usaha dan dasar kerajaan agar program yang digubal dapat dinikmati oleh semua.

Sebagai rakyat Malaysia, kita semua perlu berganding bahu dan menggalas tanggungjawab masing-masing, ibarat kata pepatah “ke bukit sama didaki; ke lurah sama dituruni.

Beta dan Raja Permaisuri Agong akan terus mendoakan agar semua usaha-usaha ini diberi keberkatan oleh Allah subhanahu wata’ala dan dipermudahkan dalam mencapai hasrat yang diidamkan.

Mengakhiri titah, beta ingin merakamkan ucapan terima kasih kepada kerajaan beta, anggota pentadbiran, penjawat awam dan anggota pasukan keselamatan yang menyumbang kepada kesejahteraan negara.

Beta dan Raja Permaisuri Agong turut merakamkan ucapan tahniah di atas pencapaian atlet-atlet negara dalam temasya Sukan SEA ke-31 di Hanoi, baru-baru ini.

Marilah sama-sama kita berdoa semoga rakyat Malaysia dan negara yang kita cintai ini akan terus kekal aman dan makmur serta sentiasa berada di bawah perlindungan Allah subhanahu wata’ala serta dijauhi daripada musibah dan bala bencana.


Aidilfitri: Peniaga lemang berjaga hingga ke pagi siapkan tempahan

BUKIT RAMBAI 2 Mei- Kelam-kabut, itulah situasi seorang peniaga lemang di Taman Bukit Rambai yang terpaksa berhempas-pulas menyiapkan tempahan pelanggan selepas Hari Raya Aidilfitri diumum sehari lebih awal daripada jangkaan.

Peniaga lemang, Abdul Majid Musa, 60, berkata ratusan batang lemang terpaksa dibakar malam tadi ekoran ramai pelanggan yang sudah membayar untuk juadah wajib hari raya itu.

“Tapi nasib baik semua kelengkapan seperti santan mencukupi, kerana rata-rata pelanggan yang membuat tempahan akan mengambil pada petang raya yang sepatutnya esok petang (hari ini).

“Jadi mahu atau tidak memang kena bakar juga atas permintaan pelanggan, ramai juga pelanggan hantar pesanan untuk awalkan ambil lemang, malam ini (malam tadi) juga,” katanya yang membakar lemang di hadapan rumah.


Tiada pengumuman Kabinet hari ini – PMO

KUALA LUMPUR 26 Ogos – Senarai barisan menteri kabinet di bawah pentadbiran Perdana Menteri yang baharu dilantik Datuk Seri Ismail Sabri tidak akan diumumkan hari ini.

Banyak pihak membuat spekulasi bahawa senarai nama barisan menteri kabinet itu akan diumumkan hari ini selepas Ismail Sabri menyerahkan senarai cadangannya semasa menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Abdulaziz, Kuantan, Pahang hari ini.

Kumpulan media dilihat ‘berkampung’ di beberapa lokasi utama kerana menunggu pengumuman itu, termasuk di Istana Abdulaziz dan pejabat perdana menteri di Perdana Putra.

Ismail Sabri tiba di Perdana Putra pada kira-kira pukul 3.40 petang selepas kembali dari Pahang dan hanya melambaikan tangannya kepada petugas media yang menunggu di sekitar bangunan itu.

Ismail Sabri, 61, yang mengangkat sumpah sebagai perdana menteri pada 21 Ogos lepas, sebelum ini dilaporkan akan membuat pengumuman mengenai barisan kabinetnya dalam minggu ini.


Sajat tetap lelaki di Malaysia

PUTRAJAYA 23 Feb – Jantina usahawan kosmetik yang dikenali sebagai Sajat di Malaysia adalah lelaki seperti yang tertera di kad pengenalannya iaitu Muhammad Sajjad Kamaruz Zaman, kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

(Kad pengenalan) adalah dokumen yang sah di negara ini untuk menentukan jantina dia (Sajat) dan sama ada dia ingin pilih negara atau alam mana untuk tentukan jantina, perkara itu kita tidak campur,” katanya kepada pemberita selepas melancarkan buku Manual Komuniti Hijrah (Lesbian dan Gay) di sini, hari ini

Semalam, media melaporkan Sajat melalui perkongsian di Instagram miliknya memaklumkan yang beliau telah menukar jantinanya kepada wanita secara sah di Australia.

Sebelum ini, Sajat diburu pihak berkuasa Malaysia selepas waran tangkap terhadapnya dikeluarkan kerana gagal hadir pada sebutan semula pertuduhan berpakaian menyerupai wanita di Mahkamah Tinggi Syariah Shah Alam, Selangor.

Pada Jun tahun lepas, polis turut menjejaki beliau bagi membantu perbicaraan kes penipuan pertukaran nama dan jantina pada kad pengenalan yang sedang berlangsung di Mahkamah Ampang.

Mengenai keputusan Mahkamah Tinggi yang membatalkan pengharaman buku “Gay is OK!  A Christian Perspective” semalam, Ahmad Marzuk berharap Kementerian Dalam Negeri (KDN) dapat mengemukakan rayuan ke peringkat lebih tinggi agar ia tidak menjadi perkara yang menggusarkan orang Islam.

“LGBT (Lesbian, Gay, Biseksual dan Transgender) dan buku tersebut tidak sepatutnya menjadi satu agenda untuk dinormalisasikan di negara kita… ia tidak sesuai di Malaysia,” katanya.

Menurut laporan media, penerbit dan penulis “Gay is OK!  A Christian Perspective” berjaya dalam permohonan mereka untuk membatalkan perintah Menteri Dalam Negeri yang mengharamkan buku itu pada 2020.

Hakim Mahkamah Tinggi Datuk Noorin Badaruddin membuat keputusan itu selepas membenarkan semakan kehakiman penerbit buku itu Chong Ton Sin dan penulisnya Ngeo Boon Lin.


Banyaknya bela pelanduk!

LANGKAWI 13 Feb. – Padah memiliki sembilan ekor pelanduk (Tragulus javanicus) tanpa permit, seorang wanita ditahan di rumahnya di Ulu Melaka, pagi tadi.

Pegawai Pemerintah Pasukan Polis Marin (PPM) Wilayah Satu Langkawi Deputi Superintendan Rohizan Mohamad Saaid berkata, wanita berusia 46 tahun itu ditahan oleh anggotanya dan Jabatan Perlindungan Hidupan Liar dan Taman Negara (Perhilitan) Daerah Langkawi, 11 pagi tadi.

“Pasukan operasi telah merampas kesemua pelanduk berkenaan dan dibawa ke Pejabat Perhilitan Daerah Langkawi untuk tindakan lanjut,” katanya dalam kenyataan, hari ini.


Perhebatkan penguatkuasaan larangan merokok – Exco

AYER KEROH 20 September – Penguatkuasaan larangan merokok khusus di Zon Melaka Bebas Asap Rokok akan terus dipertingkatkan kata Exco Kesihatan dan Anti Dadah negeri, Dr Muhamad Akmal Saleh.

Dr Muhamad Akmal berkata, selain aktiviti penguatkuasaan Jabatan Kesihatan Negeri Melaka turut melakukan promosi termasuk di premis tumpuan awam seperti restoran dan kedai menjual makanan.

“Jika ada pengusaha dikesan gagal mempamerkan papan tanda larangan merokok di premis masing-masing, mereka boleh dikenakan tindakan undang-undang mengikut akta yang kita ada.

“Orang awam yang nampak mereka (peniaga) ini menyalahi undang-undang juga diminta laporkan kepada Pihak Berkuasa Tempatan (PBT) atau pejabat kesihatan daerah untuk tindakan lanjut,” katanya.

Beliau berkata, demikian pada sidang media selepas merasmikan Sambutan Hari Keselamatan Makanan Sedunia 2022 Peringkat Negeri Melaka ‘Safer Food, Better Health’ di Auditorium Pusat Dagangan Antarabangsa Melaka (MITC), di sini, hari ini.

“Negeri melaka ini adalah kawasan bebas merokok, kita mahu semuanya bebas merokok, sebab itu kita ada menyediakan tempat khas jika ada individu yang ingin merokok,” katanya.


CUEPACS saran penjawat awam berniaga patuh peraturan kerajaan

Presiden Kongres Kesatuan Pekerja-Pekerja di Dalam Perkhidmatan Awam (CUEPACS), Datuk Adnan Mat turut menasihatkan agar penjawat awam untuk patuh peraturan yang telah kerajaan tetapkan agar kerja hakiki tidak terjejas ekoran pembabitan dalam pekerjaan kedua.

“Dalam masa yang sama penjawat awam juga perlu memastikan kerja hakiki mereka tidak terjejas dan terganggu berikutan penglibatan dalam perniagaan atau pekerjaan kedua dan keutamaan haruslah diberikan kepada perkhidmatan masing-masing agar tiada perkara berbangkit berlaku,” katanya.

Beliau berkata demikian dalam satu kenyataan hari ini, mengulas mengenai seorang penjawat awam yang dikenakan hukuman denda RM8,000 kerana menjalanan perniagaan tanpa kebenaran semasa berkhidmat sebagai penjawat awam.

“Sekiranya berlaku permasalahan, ketua jabatan haruslah bertindak mengikut pertimbangan yang baik dan adil kerana setiap masalah yang berlaku boleh diselesaikan diperingkat jabatan masing-masing tanpa perlu dipanjangkan ke peringkat yang lebih tinggi,” katanya.


Aktifkan penyahihan dua faktor (2FA) – MCMC

PUTRAJAYA, 10 Feb – Suruhanjaya Komunikasi dan Multimedia Malaysia (MCMC) menasihati orang ramai untuk mengaktifkan penyahihan dua-faktor (two-factor authentication – 2FA) sebagai ciri keselamatan bagi melindungi akaun media sosial dan platform pemesejan segera, selain daripada kata laluan pengguna.

Melalui 2FA, pengguna diminta untuk memasukkan kod log masuk atau kunci keselamatan khas bagi mengakses akaun, dan mendapat amaran sekiranya terdapat percubaan log masuk daripada pelayar atau peranti yang tidak dikenali dan akan diminta mengesahkan percubaan log masuk setiap kali terdapat cubaan dibuat.

Menurut MCMC dalam kenyataan hari ini, penggunaan kata laluan sebagai satu-satunya langkah keselamatan di alam maya adalah lemah dan terdedah kepada risiko penggodaman atau pengambilalihan akses.

Menurut suruhanjaya itu, aduan berkaitan penggodaman dan kehilangan akses meningkat sebanyak 55 peratus kepada 2,483 aduan pada 2021 berbanding 1,599 aduan pada 2020.

“Risiko keselamatan sebegini menjadikan penggunaan 2FA lebih mendesak, kerana risiko penggodaman atau pengambilalihan akaun bukan sahaja boleh mengakibatkan kecurian identiti malah boleh membawa kepada penipuan melibatkan kerugian ribuan ringgit,” menurut kenyataan MCMC.

MCMC juga menasihatkan orang ramai untuk tidak klik pada pautan mencurigakan yang diterima melalui e-mel serta berwaspada dengan panggilan telefon atau mesej daripada individu meminta berkongsi kod khas seperti kod keselamatan akaun media sosial serta aplikasi pemesejan.

“Perkongsian kod khas tersebut hanya akan memberi peluang mudah kepada pihak tidak bertanggungjawab bagi mengambil alih akaun media sosial atau aplikasi pemesejan pengguna,” menurut MCMC.

Maklumat berhubung pengaktifan penyahihan dua-faktor boleh didapati menerusi laman Facebook – Login alert and two-factor authentication: www.facebook.com/help/148233965247823/, Twitter–How to use two-factor authentication: https://help.twitter.com/en/managing-your-account/two-factor-authentication dan Google 2-step verification:https://www.google.com/landing/2step/.


JDT calar rekod bersih MUFC

REKOD tanpa kalah Kelab Bolasepak Melaka United (MUFC) dalam aksi Liga Super 2021 akhirnya lebur apabila tewas 0-3 kepada Johor Darul Ta’zim (JDT) di Stadium Sultan Ibrahim, Iskandar Puteri, Johor, malam tadi.

Beraksi di hadapan 2,000 penyokong sendiri buat kali pertama selepas lebih setahun, tuan rumah yang juga juara Liga Super tujuh kali, nyata lebih bersemangat apabila mendahului seawal minit keempat menerusi pemain pertahanan, Adam Nor Azlin yang menanduk kemas bola menewaskan Khairul Fahmi Che Mat.

Gol itu berpunca kesilapan Khairul Fahmi dan Jang Suk Won yang secara tidak sengaja memberikan bola kepada Leandro Velazquez yang kemudiannya melorongkan bola berkenaan kepada Bergson yang tidak dikawal di dalam kotak penalti.

Peluang terbaik hadir pada minit ke-48 menerusi Sony Norde, malangnya rembatan kencang dalam kotak penalti pemain kebangsaan Haiti itu terkena tiang meskipun penjaga gol JDT, Mohd Haziq Nazli sudah tertewas.

Pada minit ke-73, Norde sekali lagi berjaya melakukan percubaan tepat ke arah gol, namun berjaya ditepis penjaga gol dan tindakan susulan pemain gantian, Mohamad Fakhrullah Rosli pula tersasar.

Sebaliknya, JDT yang bermain lebih santai berjaya menambah jaringan ketiga pada minit ke-82, sekali lagi menerusi Bergson yang menerima umpanan cantik Mohamadou Sumareh yang masuk sebagai pemain gantian.

Tamat 90 minit perlawanan, keputusan tiga gol tanpa balas kekal memihak JDT sekali gus menghadiahkan kekalahan sulung skuad Hang Tuah selepas enam perlawanan.


Sepak mula perlawanan Kuala Lumpur dan Kuching FA dipinda

MELAKA 30 Okt. – Liga Bola Sepak Malaysia (MFL) meminda waktu sepak mula perlawanan Liga Premier antara Kuala Lumpur dan Kuching FA di Stadium Hang Jebat ke jam 9 malam esok.

Menurut Ketua Pegawai Eksekutifnya Datuk Ab. Ghani Hassan, pindaan itu dibuat selepas perlawanan Liga Super antara Sabah dan UiTM FC dibatalkan susulan prosedur operasi standard (SOP) COVID-19.

“Pindaan ini dibuat kerana perlawanan CIMB Liga Super Bil. 62 di antara pasukan Sabah melawan UiTM FC yang dijadual pada 31 Oktober 2020, jam 9 malam di Stadium Hang Jebat, tidak dapat dimainkan.

“Kerana pasukan Sabah wajib menjalani ujian saringan COVID-19 jenis Polimerase Reaction Chain (PRC) dan perlu menjalani sesi kuarantin kendiri selama 14 hari sebaik sahaja tiba di Semenanjung Malaysia seperti yang ditetapkan oleh Majlis Keselamatan Negara (MKN).


Alumni aset universiti, ibarat sirih pulang ke gagang

ORASI tentang peranan alumni universiti mula kedengaran kerana wujud keprihatinan bahawa ketika ini pembangunan universiti memerlukan sokongan para alumni sebagai aset penting universiti.

Dalam beberapa tahun kebelakangan ini, institusi pendidikan menyedari kelebihan luar biasa untuk mengintegrasikan urusan akademik, hal ehwal pelajar, pembangunan fizikal universiti dengan jaringan alumni.

Hal ini terbukti dengan beberapa projek sinergi melibatkan kebajikan pelajar, promosi kemasukan universiti, pembangunan akademik melalui sumbangan tunai mahupun tenaga pakar.

Alumni juga adalah bahagian penting untuk membuktikan sistem pendidikan universiti tersebut benar-benar melahirkan graduan yang holistik, berdaya saing dan berkualiti tinggi sebagai kayu ukur buat ibu bapa atau majikan.

Bicara tentang partisipasi alumni sering dirujuk kepada model yang ditunjukkan oleh universiti-universiti terkemuka dunia seperti Universiti Havard, Universiti Oxford dan Universiti Al-Azhar yang mempunyai jumlah dana amanah di antara yang terbesar di dunia yang sebahagian besarnya disumbangkan oleh alumni.

Di Malaysia, penglibatan alumni dalam proses membuat keputusan dan berkongsi kepakaran dengan universiti bermula dengan pindaan pada Akta 30, Akta Universiti dan Kolej Universiti (AUKU) 1971 Pindaan 2009 yang melantik seorang alumni Universiti yang berpengetahuan dan berpengalaman sebagai Ahli Lembaga Pengarah Universiti serta boleh membantu Lembaga.

Selain itu, kewujudan Pusat Alumni Universiti, Persatuan Alumni Universiti, pelantikan alumni sebagai Naib Canselor dan terkini Majlis Alumni Universiti Awam diharapkan mengiktiraf peranan alumni serta merancakkan lagi jaringan alumni dengan universiti.

Ungkapan ‘Jangan ditanya apa negara boleh beri, tapi apa yang boleh kita beri kepada negara’ turut boleh dihayati dalam konteks alumni.

Para Alumni yang lulus dari sesebuah universiti perlu merasakan universiti seperti ibu kandung yang melahirkan dirinya sehingga mempunyai ikatan emosi dan rohani yang turut merasa tanggungjawab untuk mempertahan, membangunkan dan menyayangi ‘ibu kandung’.

Calon pelajar akan teruja apabila diberitahui pegawai, usahawan, teknokrat berjaya ini adalah graduan dari sebuah universiti sama ada melalui biodata bertulis, pengenalan sebelum pembentangan atau apa-apa sidang.

Kedua, menyumbang kepakaran yang dimilki. Kehadiran semula alumni sama ada sebagai ahli lembaga pengarah universiti, pensyarah jemputan, ahli jawatankuasa penasihat fakulti, pakar industri dan rakan kongsi projek usahasama dengan universiti melalui pemindahan pengetahuan (knowledge transfer) dapat membantu universiti meningkatkan kualiti akademik, penyelidikan dan hal ehwal pelajar.

Selain itu, alumni boleh menjadi pintu masuk bagi universiti menjalankan penyelidikan atau pembangunan sistem kepada sesebuah organisasi dimana alumni itu bekerja.

Menarik juga dengan apa yang dibuat oleh alumni University of Texas, setiap tahun Alumni menaja retreat tiga hari yang dikenali sebagai Camp Texas bertujuan untuk bertemu dengan pelajar baharu dan diperkenalkan tentang tradisi, ritual, dan semangat University of Texas.

Ketiga, memberi sumbangan kepada dana Universiti. Cabaran Universiti pasca COVID-19 ialah untuk mendapatkan dana bagi menyara dan membangunkan universiti serta tidak lagi boleh bergantung sepenuhnya dengan kerajaan.

Di waktu kritikal ini, ramai pelajar yang memerlukan keperluan komputer riba untuk mengikuti kelas secara atas talian dan ada juga pelajar yang tidak mampu membayar yuran pendaftaran pelajar baharu atau isu-isu kebajikan pelajar lagi yang boleh ditanggung bersama oleh para Alumni atas semangat alma mater dan taawun.

Namun para penyumbang lebih gembira jika setiap sumbangan itu dikhususkan untuk tujuan apa dan dapat dilihat aliran sumbangan tersebut bagi memberi semangat kepada mereka walaupun bukan itu hakikat habuan dikehendaki.


Data JPJ diguna pakai tentukan subsidi petrol RON95

JOHOR BAHRU, 24 Dis – Pangkalan data dari Jabatan Pengangkutan Jalan (JPJ) adalah antara elemen akan diguna pakai kerajaan dalam mengenal pasti penerima subsidi bersasar membabitkan minyak petrol.

Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub berkata pihaknya telahpun berbincang mengenai perkara itu dengan Kementerian Kewangan, Menteri Ekonomi Rafizi Ramli dan ada data daripada JPJ melibatkan kenderaan.

“Jadi daripada segi data itu (subsidi bersasar) sudah hampir lengkap untuk kita memberikan pandangan dan memberikan data itu kepada Perdana Menteri (Datuk Seri Anwar Ibrahim) tentang bagaimana kita boleh buat subsidi bersasar ini,” katanya kepada pemberita selepas melawat Projek Perumahan Rakyat (PPR) Melana Indah, Fasa 1, di sini hari ini.

Beliau berkata pangkalan data JPJ misalnya boleh digunakan untuk subsidi petrol RON95 memandangkan kerajaan dapat mengenal pasti golongan yang layak menerima subsidi berdasarkan jenis kuasa kuda (cc) kenderaan dimiliki.

Beliau berkata kertas cadangan mengenai subsidi bersasar sebelum ini telahpun dibentangkan ketika mesyuarat Majlis Tindakan Sara Hidup (NACCOL) yang dipengerusikan perdana menteri pada Selasa lepas.

“Perdana Menteri telah memberikan arahan supaya perkara itu (mekanisme subsidi bersasar) diteliti. Tetapi buat masa ini kerajaan masih lagi meneruskan polisi yang ada iaitu kita tidak menarik balik (subsidi) ataupun tidak menaikkan sebarang tarif yang kita rasa boleh membebankan rakyat

Beliau berkata demikian ketika mengulas mengenai rancangan kerajaan terutama KPDN yang juga sekretariat kepada NACCOL mengenai mekanisme subsidi bersasar dan pelaksanaannya.

Sementara itu, ahli Parlimen Pulai itu berkata pihaknya juga mengenal pasti usahawan industri kecil dan sederhana (IKS) adalah antara golongan membeli minyak masak bersubsidi, yang segelintir besarnya daripada golongan B40.

“Jadi kita kompromi mengenai itu dan satu mekanisme telah saya nyatakan kepada Perdana Menteri supaya kita cari jalan bagaimana pihak IKS yang berada dalam kategori B40 juga boleh menggunakan minyak (masak) bersubsidi ini,” katanya.

Selain itu, Salahuddin turut mengingatkan agar penguat kuasa KPDN bersifat ‘mesra rakyat’ terhadap kesalahan-kesalahan kecil yang dilakukan peniaga dan penjaja kecil sekali gus memberi nasihat dan tunjuk ajar kepada mereka.

“Ini penting bagi kita menyahut seruan Perdana Menteri supaya penjaja-penjaja kecil ini diberikan perhatian. Mereka perlu bangun daripada krisis ekonomi dan pasca-COVID-19 dan mereka perlu diberikan perhatian,” katanya.

Bagaimanapun, kerajaan tidak akan berkompromi dengan tindakan penyalahgunaan dan penyeludupan minyak bersubsidi ke negara jiran dan mengambil tindakan tegas terhadap mereka yang terlibat. — BERNAMA


UTeM Tuan Rumah Penganjuran Majlis Anugerah Sukan MASUM 2019

AYER KEROH 8 Feb – Universiti Teknikal Malaysia Melaka (UTeM) menjadi tuan rumah bagi penganjuran Majlis Anugerah Sukan Majlis Sukan Universiti Malaysia (MASUM) (ASM 2019) yang akan diadakan pada 10 Feb ini.

Timbalan Naib Canselor (Hal Ehwal Pelajar) UTeM, Datuk Dr Sabri Mohamad Sharif berkata, antara objektif penganjuran majlis berkenaan adalah sebagai tanda sokongan pihak UTeM dalam menghargai pencapaian cemerlang sukan para atlet dan pegawai universiti awam mengharumkan nama universiti, MASUM serta negara.

“Majlis ini juga bagi merealisasikan hasrat warga sukan Universiti Awam untuk menganjurkan majlis berprestij yang telah tertangguh selama dua tahun,” katanya menerusi satu kenyataan hari ini.

Sementara itu, Pengarah Program yang juga Pegawai Belia dan Sukan Kanan UTeM, Mohd Fairuz Azwad Mohd Zauwawi berkata, sebanyak 13 anugerah seperti olahragawan, olahragawati, tokoh sukan, bintang harapan lelaki dan bintang harapan wanita akan diumumkan pada majlis itu.

“ASM merupakan anjuran MASUM dan KPT yang telah berjaya mengenengahkan bakat-bakat sukan dalam kalangan mahasiswa dan mahasiswi universiti awam dalam negara,” katanya.

ASM 2019 bakal dirasmikan oleh Ketua Setiausaha KPT, Datuk Seri Abdul Razak Jaafar dan turut dijadualkan akan dihadiri oleh Pengerusi Lembaga Pengarah Universiti UTeM, Academician Tan Sri Dr. Ir. Ahmad Tajuddin Ali, FASc dan Timbalan Naib Canselor Penyelidikan dan Inovasi UTeM yang menjalankan fungsi Naib Canselor UTeM, Prof Ir Dr Ghazali Omar.

Turut dijangka hadir adalah Pengerusi MASUM Yang Menjalankan Fungsi Naib Canselor Universiti Malaysia Pahang (UMP) Prof. Dato’ Ts. Dr. Yusserie Zainudin.


KSN tinjau operasi SJR

PUTRAJAYA 7 Jun – Ketua Setiausaha Negara Tan Sri Mohd Zuki Ali hari ini meninjau operasi sekatan jalan raya (SJR), yang dilaksanakan secara bersama oleh Polis Diraja Malaysia (PDRM) dan Angkatan Tentera Malaysia (ATM) di beberapa lokasi.

Disertai Ketua Polis Negara Datuk Seri Acryl Sani Abdullah Sani dan Ketua Pengarah Majlis Keselamatan Negara (MKN) Datuk Mohd Rabin Basir, tinjauan SJR itu melibatkan SJR Putrajaya di Persiaran Utara, Lebuhraya Persekutuan, Tol Sungai Besi, Plaza Tol Putrajaya, Plaza Tol Jalan Duta dan Plaza Tol Gombak LPT.

Dalam hantaran di laman Facebook miliknya, Mohd Zuki berkata beliau meluangkan masa hampir 20 minit di setiap lokasi SJR yang dilawati, bagi melihat sendiri pengoperasian SJR serta mengedarkan bakul makanan kepada petugas PDRM dan ATM.

“Rata-rata yang keluar adalah ketua keluarga untuk membeli barang keperluan harian. Ini menunjukkan kepatuhan dalam kalangan rakyat meningkat, dalam usaha memutuskan rantaian pandemik COVID-19,” katanya.

Menurut orang nombor satu dalam perkhidmatan awam itu, hampir 70,000 penjawat awam terlibat dalam penugasan melibatkan 930 SJR dan Op BENTENG.

Mohd Zuki dalam catatannya itu, merakamkan penghargaan atas segala kudrat dan tenaga yang diberikan oleh setiap penjawat awam, terutamanya barisan hadapan yang sentiasa bertungkus lumus melaksanakan tanggungjawab tanpa gagal.

“Komitmen yang diberikan oleh penjawat awam terutamanya barisan hadapan sememangnya sangat menyentuh jiwa saya. Tiada erti rehat dan tidur juga tidak menentu ekoran operasi pemantauan bermula seawal dinihari, dan masa balik ke rumah juga tidak tentu masa selain bekerja tujuh hari seminggu.


Harga tepung pula naik

AYER KEROH 18 Mei – Kenaikan harga tepung menyebabkan ada segelintir peniaga di negeri ini mengambil keputusan menghentikan sementara penjualan bahan itu kerana didakwa tidak menguntungkan mereka.

Tinjauan dilakukan mendapati beberapa buah kedai runcit menghentikan seketika penjualan manakala di premis lain pula peniaga hanya menjual tepung jenama tertentu sahaja.

Peniaga yang hanya ingin dikenali sebagai Kwang, 60-an berkata, dia menghentikan penjualan tepung dalam tempoh agak panjang selepas berlaku kenaikan harga dan keranaan menetapkan harga siling.

“Harga kerap naik kami peniaga tidak boleh jual sesuka hati, kerajaan sudah tetapkan jadi lebih baik tidak jual. Dengan harga sekarang ini, memang tidak ada untung,” katanya.

Sementara itu peniaga Hamdah Maon, 63, berkata, sejak berlaku kenaikan harga dia kini hanya menjual satu jenama tepung sahaja namun begitu bahan itu juga sukar diperoleh.

“Walaupun hanya dapat untung tidak sampai RM1 untuk sekotak tepung saya cuba juga dapatkan daripada pemborong kerana tidak mahu hampakan pembeli.

“Dua jenama lagi yang harganya lebih RM2 dan hampir mencecah RM3 banyak bekalan dan senang untuk didapati,” katanya ketika temui di Durian Daun.

Sementara seorang lagi peniaga Lim Chee Keong, 45, berkata, kenaikan harga sebanyak dua kali dalam tempoh tidak sampai lima bulan dianggap sebagai mendadak.


ATM pelawa rakyat Malaysia yang layak untuk jadi pegawai tentera

KUALA LUMPUR, 16 Feb – Angkatan Tentera Malaysia (ATM) mempelawa rakyat Malaysia yang memiliki Ijazah Sarjana Muda (Kepujian), untuk berkhidmat sebagai pegawai dalam perkhidmatan Tentera Darat Malaysia, Tentera Laut Diraja Malaysia dan Tentera Udara Diraja Malaysia.

ATM dalam kenyataan hari ini memaklumkan permohonan adalah secara dalam talian melalui pautan Pengambilan Pegawai Kadet Lepasan Ijazah (Graduan) bagi tahun 2022 iaitu https://jmt.mod.gov.my/index.php dan tarikh tutup permohonan adalah pada 30 April.

Selain itu, calon mesti lulus pemeriksaan kesihatan dan pergigian yang dijalankan pegawai perubatan ATM di samping mempunyai tahap penglihatan yang baik tanpa kaca mata dan kanta lekap.

ATM memaklumkan calon juga harus lulus Sijil Pelajaran Malaysia atau Sijil Vokasional Malaysia atau kelayakan setaraf dengan mendapat kepujian dalam subjek Bahasa Malaysia termasuk lulus Ujian Lisan, Bahasa Inggeris dan Matematik.

“Calon juga harus lulus Ijazah Sarjana Muda dengan memperoleh keputusan Purata Nilaian Gred Kumulatif 2.70 iaitu 65.5 peratus ke atas. Antara senarai jurusan yang memenuhi keperluan perkhidmatan adalah Sains Komputer, Perhubungan Awam dan Undang-undang,” menurut kenyataan itu.

Calon yang terpilih akan dilantik sebagai Pegawai Kadet Lepasan Ijazah (Graduan) untuk menjalani latihan Pegawai Kadet di Akademi Tentera Darat, Port Dickson di Negeri Sembilan, Kapal Diraja Sultan Idris 1, Lumut di Perak dan Sekolah Latihan Pegawai, Akademi Tentera Udara, Alor Setar di Kedah.

Menurut ATM, calon yang layak akan dipanggil untuk menjalani pemilihan di pusat pemilihan yang akan dimaklumkan berdasarkan keperluan perkhidmatan dari masa ke masa.

“Calon yang berjaya terpilih akan dilantik sebagai Pegawai Kadet Lepasan Ijazah untuk menjalani latihan ketenteraan di kolej perkhidmatan masing-masing manakala Pegawai Kadet yang lulus akan dianugerahkan Tauliah Jangka Pendek dengan pangkat Lt Muda,” menurut kenyataan itu.- BERNAMA


Terima kasih untuk kasih sayang ini…

Demikian luahan Shuib, suami kepada Allayarhamah Siti Sarah Raissuddin yang meninggal dunia pagi ini akibat COVID-19 di Hospital Universiti Kebangsaan Malaysia (HUKM).

Menerusi video yang berdurasi 49 saat itu, Shuib meluahkan ucapan terima kasih kepada rakyat Malaysia yang berterusan mendoakan kesejahteraan arwah isterinya sepanjang ‘bertarung nyawa’ di Unit Rawatan Rapi (ICU) Hospital Canselor Tuanku Muhriz (HCTM) Universiti Kebangsaan Malaysia sejak dimasukkan ke hospital itu khamis lalu.

“Saya ucapkan jutaan terima kasih, hanya Allah yang boleh membalas. Sedekahkan lagi Al-Fatihah untuk arwah. Terima kasih banyak-banyak untuk kasih sayang ini,” katanya.

Sementara itu, menerusi siaran langsung di portal berita Malaysian Gazzette, ahli keluarga kedua belah pihak turut berada di pekarangan hospital untuk menunggu pengurusan jenazah sebelum dibawa ke Tanah Perkuburan Islam Sungai Pusu, Gombak.


MUFC tewas tipis di tangan ‘bakal juara’

RENTAK tanpa kalah Kelab Bolasepak Melaka United (MUFC) dalam tiga perlawanan sebelum ini akhirnya lebur selepas tewas tipis 0-1 kepada Kelab Bolasepak Johor Darul Ta’zim (JDT FC) di Stadium Hang Jebat, malam tadi.

Skuad Hang Tuah yang turun dengan harapan sekurang-kurangnya meraih satu mata di laman sendiri dikecewakan hanya beberapa saat selepas perlawanan bermula apabila pengadil menghadiahkan sepakan penalti kepada pelawat.

Pada minit ke-33, MUFC memperoleh peluang terbaik menyamakan kedudukan menerusi satu serangan balas, namun Giovane Gomes yang cuba meluru masuk ke kawasan penalti JDT kehilangan bola hasil kesilapan sendiri.

Di minit-minit akhir separuh masa pertama, MUFC sekali lagi memperoleh peluang, namun gerakan Sony Norde dari kiri pintu gol berjaya dipatahkan Corbin Ong.

Namun, Khairul Fahmi Che Mat cemerlang menepis rembatan tepat tersebut dan keputusan satu gol tanpa balas memihak JDT kekal sehingga tamat separuh pertama.

Satu percubaan menerusi sepakan percuma yang diambil Adriano Narcizo pada minit ke-53 bagaimanapun hanya sampai tepat ke dakapan penjaga gol JDT.

Tamat 90 minit permainan, keputusan 0-1 kekal memihak JDT sekali gus membantu juara tujuh kali itu terus menjarakkan diri di persada liga.


Trend kemasukan kes ke ICU masih tinggi, petugas KKM alami lesu upaya

KUALA LUMPUR 7 Julai – Trend kemasukan kes COVID-19 ke unit rawatan rapi (ICU) masih berada di tahap tinggi yang menyaksikan penggunaan katil ICU masih melebihi kadar 90 peratus, kata Ketua Pengarah Kesihatan Tan Sri Dr Noor Hisham Abdullah.

Beliau berkata pada masa sama, petugas barisan hadapan (Perubatan dan Kesihatan) mengalami gejala lesu upaya kerana terpaksa berjuang menangani begitu banyak kes COVID-19 untuk tempoh yang kian berlarutan.

“KKM (Kementerian Kesihatan) ingin memaklumkan bahawa jumlah purata kes baharu harian selama tujuh hari (30 Jun hingga 6 Julai 2021) ialah sebanyak 6,539 kes dan ia didapati masih tinggi berbanding nilai ambang PPN (Pelan Pemulihan Negara) (untuk Fasa Satu ke Fasa Dua) iaitu kurang daripada 4,000 kes sehari (atau 12.2 kes baharu harian bagi setiap 100,000 penduduk).

“Lebih membimbangkan lagi, trend kemasukan kes COVID-19 ke ICU masih berada pada tahap yang tinggi. Ia tidak menunjukkan penurunan yang ketara sejak dari Minggu Epidemiologi (ME) ke-23 (6 hingga 12 Jun 2021) hingga kini,” menurutnya dalam kenyataan perkembangan situasi COVID-19 hari ini.

Dr Noor Hisham juga berkata, negeri yang mencatatkan bilangan kes baharu melebihi nilai 12.2 kes bagi setiap 100,000 penduduk ialah Labuan, Negeri Sembilan, Kuala Lumpur, Selangor, Melaka, Putrajaya, Sarawak dan Pahang.

Beliau berkata, empat negeri iaitu Kuala Lumpur, Selangor, Negeri Sembilan dan Labuan menunjukkan peningkatan kes harian baharu lebih 38 kes bagi setiap 100,000 penduduk iaitu melebihi kapasiti maksimum hospital selama tujuh hari kebelakangan ini sekali gus akan menyebabkan sistem kesihatan di negeri terbabit lumpuh.

“Malah kes meningkat secara purata 2.6 peratus selama tujuh hari kebelakangan ini. Jika situasi ini berterusan, sistem kesihatan di negeri-negeri tersebut akan lumpuh dan seterusnya situasi yang sama bagi seluruh negara mungkin berlaku,” katanya.

Dr Noor Hisham berkata dengan perkembangan ini, KKM mengambil langkah segera bagi meningkatkan lagi kapasiti merawat COVID-19 di lapangan antaranya penukaran beberapa hospital di kawasan Lembah Klang sebagai hospital bagi rawatan COVID-19 sepenuhnya seperti Hospital Ampang, Hospital Sungai Buloh dan Hospital Pakar Kanak-kanak Universiti Kebangsaan Malaysia.

Ia turut melibatkan langkah meningkatkan kapasiti katil Hospital Kuala Lumpur (HKL), Hospital Selayang dan Hospital Tengku Ampuan Rahimah Klang (HTAR) untuk dijadikan pusat rawatan pesakit kategori empat dan lima.

“Ia juga termasuk memindahkan pesakit bukan COVID-19 ke hospital swasta terutamanya sekitar HKL dan HTAR melalui mekanisme penyumberan luar, mempertimbang menukar status Hospital Shah Alam bagi merawat kes-kes COVID-19, menaik taraf kegunaan katil di wad biasa kepada katil rawatan pesakit kritikal COVID-19 dan menambah kapasiti katil bagi menempatkan pesakit COVID-19 di Pusat Kuarantin dan Rawatan COVID-19 (PKRC),” katanya.

Dr Noor Hisham berkata KKM juga memobilisasikan lebih ramai petugas kesihatan dari negeri Fasa Dua PPN ke negeri kritikal bagi tujuan rawatan pesakit, mobilisasi anggota dari hospital swasta dan menggalakkan penglibatan sukarelawan dalam aktiviti mengawal serta vaksinasi.

Beliau turut menasihati negeri yang telah beralih ke Fasa Dua PPN untuk terus mengamalkan kepatuhan penuh prosedur operasi standard (SOP) seperti digariskan bagi memastikan situasi di negeri terbabit terus pulih serta beralih ke fasa seterusnya bagi mempercepat proses pemulihan sektor kesihatan, ekonomi dan sosial.


Kerani akaun kerugian RM101,000 angkara penipuan Macau

Menurutnya, mangsa yang tinggal di kawasan perumahan di Jalan Satria di sini menyedari dirinya ditipu selepas membuat 12 kali transaksi pembayaran ke enam akaun bank yang dimiliki individu berbeza.

“Kejadian bermula pada 8.30 pagi hari tersebut apabila mangsa menerima panggilan daripada seorang lelaki yang mendakwa dirinya pegawai Telekom Malaysia dan menyatakan mangsa mempunyai tunggakan bagi nombor telefon 09-5136911 di Kuantan, Pahang berjumlah RM537.45,” katanya dalam satu kenyataan di sini.

Menurut beliau, mangsa kemudian dihubungkan kepada seorang anggota polis bernama Sarjan Johari yang membuat semakan dan mendapati mangsa terlibat dalam kes pengubahan wang haram.

Tidak cukup dengan itu, sindiket penipuan itu terus memberikan tekanan kepada mangsa dengan menghantar mesej menerusi seorang lelaki bernama Tuan Ling yang memberitahu pihaknya ada menghantar satu surat notis perintah penangkapan dan perintah pembekuan aset-aset atas nama pengadu.

Lelaki itu kemudiannya menghantar satu lagi notis kononnya daripada Jabatan Audit Negara yang memaklumkan mangsa perlu membuat pembayaran berjumlah RM12,800 untuk pihak mereka menyiasat sama ada wang tersebut wang haram atau tidak.

Lantaran daripada itu, mangsa yang telah masuk perangkap penipuan itu membuat enam transaksi pembayaran masing-masingnya sebanyak RM12,800, RM50,000, RM5,000, RM18,500, RM10,000 dan RM4,700 ke dalam akaun-akaun yang diberikan sindiket berkenaan.

“Mangsa yang menyedari dirinya ditipu membuat laporan di Balai Polis Sentral Sibu pada Sabtu lalu. Kes kini disiasat di bawah Seksyen 420 Kanun Keseksaan kerana menipu,” kata Stanley.


SOP persekolahan diputuskan Khamis ini- Khairy

SEMPORNA 7 Sept – Keputusan mengenai prosedur operasi standard (SOP) yang akan digunakan bagi sesi persekolahan secara bersemuka 3 Oktober ini akan dimuktamadkan dalam satu mesyuarat penyelarasan antara Kementerian Kesihatan (KKM) dan Kementerian Pendidikan (KPM), Khamis ini.

Menteri Kesihatan Khairy Jamaluddin berkata sebaik keputusan mengenai perkara itu dibuat pada mesyuarat itu, ia akan dibawa kepada Majlis Keselamatan Negara (MKN) untuk tindakan seterusnya.

“Saya ada mesyuarat dengan pengurusan tertinggi Kementerian Kesihatan serta Menteri Kanan Pendidikan (Datuk Dr Mohd Radzi Md Jidin) bersama pengurusan tertinggi Kementerian Pendidikan.

“Apa pun kita akan buat keputusan muktamad selepas mesyuarat,” katanya kepada pemberita selepas meninjau program outreach suntikan vaksin COVID-19 kepada penduduk di Pulau Larapan, dekat sini hari ini.

Beliau berkata selain suntikan vaksin kepada pelajar sekolah, terdapat cadangan lain berkenaan pendidikan dan kesihatan ketika menghadapi cabaran COVID-19 yang akan dibincangkan pada mesyuarat itu, bagaimanapun beliau tidak mengulas lanjut mengenai cadangan tersebut.

Mengenai situasi Sarawak yang semalam mencatat kes baharu COVID-19 tertinggi dengan 3,714 kes dengan kadar vaksinasi di negeri itu mencapai 80 peratus, Khairy berkata 99 peratus kes adalah pesakit yang berada dalam kategori satu dan dua.

“Hanya empat pesakit berada di kategori tiga, empat dan lima, (kes di Sarawak) ini menunjukkan kita dalam fasa melaksanakan peralihan kepada endemik, seolah kita hidup dengan virus ini, masih lagi ada jangkitan tetapi kesannya tidak teruk sangat dengan batuk dan demam ringan sahaja,” katanya.

Dalam pada itu, Khairy memuji kesedaran kepentingan vaksinasi COVID-19 dalam kalangan penduduk di kawasan pulau dan pedalaman di Sabah yang menurutnya berada pada tahap yang tinggi pada masa ini.

Beliau berkata ini dapat dilihat dengan sambutan amat menggalakkan terhadap program outreach suntikan vaksin COVID-19 di pusat pemberian vaksin (PPV) sementara di dewan terbuka Sekolah Kebangsaan Pulau Larapan di sini hari ini yang menyediakan 1,000 dos vaksin jenis dos tunggal CanSino.

“Komunikasi untuk tingkat kesedaran semakin baik dan penduduk tahu mengenai vaksinasi ini melalui ketua kampung, dan penduduk ini sedar vaksinasi itu untuk kesihatan.

“Semporna menerima 26,000 dos vaksin CanSino dan setakat ini 3,000 sudah digunakan,” katanya sambil memberitahu Sabah akan terus diberi keutamaan untuk tambahan bekalan vaksin CanSino yang mudah digunakan di lapangan kerana ia hanya memerlukan satu dos.


Pencerobohan perairan negara, bantuan banjir lewat antara isu tumpuan Dewan Rakyat

KUALA LUMPUR, 7 Mac – Isu pencerobohan perairan negara khususnya di Zon Ekonomi Eksklusif dan kelewatan mengeluarkan arahan bagi menyelamatkan mangsa banjir, dijangka menjadi antara tumpuan persidangan Dewan Rakyat hari ini.

Persoalan mengenai langkah yang diambil Malaysia bersama ASEAN untuk menangani isu China yang dikatakan sering menceroboh perairan negara terutama di Zon Ekonomi Eksklusif, dikemukakan Mohamad Sabu (PH-Kota Raja) kepada Menteri Luar Negeri.

Datuk Seri Mohd Salim Sharif (BN-Jempol) pula dijangka bertanyakan Perdana Menteri Agensi Pengurusan Bencana Negara (NADMA) yang didakwa lewat mengeluarkan arahan sehingga pihak Angkatan Tentera Malaysia (ATM) terpaksa turun tanpa arahan bagi menyelamatkan mangsa banjir.

Pada sesi sama, Tan Kok Wai (PH-Cheras) turut dijangka bertanyakan Perdana Menteri mengenai kemiskinan di dalam dan luar bandar serta jurang pendapatan dalam negara seterusnya pencapaian serta kegagalan program yang dirangka dan dilaksana untuk mewujudkan masyarakat lebih saksama.

Selain itu, Ahmad Johnie Zawawi (GPS-Igan) meminta Menteri Kanan Kerja Raya menyatakan status terkini mengenai Fasa 2 Projek Pan Borneo Sarawak susulan pengumuman Perdana Menteri untuk meneruskan projek berkenaan semasa melawat ke Serian, selepas projek itu dibatalkan kerajaan Pakatan Harapan sebelum ini.

Datuk Zakaria Mohd Edris (Bersatu-Libaran) pula meminta Menteri Sains, Teknologi dan Inovasi menyatakan perkembangan terkini Pelan Hala Tuju Pembangunan Vaksin Negara (PPVN) serta Institut Genom dan Vaksin Malaysia (MGVI) yang disasar untuk menjadikan negara sebagai antara hab pengeluar vaksin.

Sidang Dewan Rakyat hari ini juga dijangka menyaksikan bacaan kali kedua Rang Undang-undang Pencegahan dan Pengawalan Penyakit Berjangkit (Pindaan) 2021 selepas dibentang bagi bacaan kali pertama di Dewan Rakyat pada Disember tahun lepas. – BERNAMA


Terima kasih keluarga Malaysia hadir rumah terbuka – PM

Beliau yang berpakaian baju Melayu warna hijau tiba di majlis itu pada 9.35 pagi dan meluangkan masa bertemu serta bertanya khabar dengan pengunjung terdiri daripada pelbagai lapisan masyarakat dari Bera dan daerah berhampiran.

Pelbagai juadah sinonim dengan sambutan hari raya khususnya makanan Pantai Timur seperti lemang, ketupat palas, rendang, nasi dagang dan laksa lemak disajikan kepada pengunjung menerusi 32 buah gerai selain turut dilengkapi dengan pencuci mulut seperti cendol, aiskrim dan apam balik.

“Istimewanya majlis rumah terbuka di Bera ialah tradisi muafakat dan gotong-royong menyediakan juadah. Setiap kampung dalam Parlimen Bera terlibat (menyediakan juadah) dan akan menyajikan makanan mereka di gerai disediakan,” katanya kepada pemberita di sini.

Dalam keseronokan berhari raya, Ismail Sabri juga mengingatkan pengunjung rumah terbuka untuk terus mengamalkan kawalan kendiri khususnya memakai pelitup muka semasa berada di kawasan sesak atau semasa mengambil makanan.

Semangat untuk menyediakan juadah raya selepas dua tahun tiada rumah terbuka dibenarkan, menyebabkan penduduk Kampung Dato’ Sri Hamzah di sini bersengkang mata menyiapkan rendang daging yang ‘dipertanggungjawabkan’ kepada mereka.

Siti Faridah Jamaluddin, 50, berkata mereka mula menyediakan kelengkapan memasak sejak 4 petang semalam, namun kerja-kerja merendang hanya dimulakan malam tadi sebelum rendang yang menjadi signature dish (sajian istimewa) kampung setiap kali penganjuran rumah terbuka itu dapat disiapkan pada 4 pagi tadi.

“Walaupun kerjanya lama, tapi kami berbesar hati apabila orang datang mengambil rendang… hilang rasa penat. Kami mahu menghidangkan rendang baharu kepada tetamu kerana adat menjamu orang, sudah tentu kita mahu yang terbaik,” katanya.

Bagi ‘pemilik’ gerai bihun sup, Rahimah Mohd Salleh, 55, dari Kampung Batu Bor pula berkata proses memasak juadah itu seperti kenduri kerana dilakukan oleh kaum ibu di surau sejak malam tadi, manakala sebilangan mereka ‘ditugaskan’ untuk menyajikan hidangan hari ini.

Bagi peniaga cendol, Kusmawati Wan Shah, 35, dari Kampung Paya Tateh pula menyifatkan peluang menyediakan pencuci mulut itu sebagai rezeki untuk dia berkongsi resepi keluarga yang menjadi pendapatannya sebagai peniaga pasar malam sejak sembilan tahun lepas.

Kusmawati berkata anak-anaknya juga semangat dan bangun awal pagi bagi mengikut dia menghidangkan juadah itu kepada tetamu dan melahirkan rasa gembira apabila melihat ‘gerai’ mereka yang terletak berhampiran pentas utama diserbu ramai orang.


Semangat Ahmad Zahid iringi perjuangan jentera BN Hang Tuah Jaya

BUKIT KATIL 10 November – Jentera Barisan Nasional (BN) Hang Tuah Jaya menerima suntikan semangat daripada Pengerusi BN Datuk Seri Ahmad Zahid Hamidi, dalam lawatannya ke Melaka, hari ini

Beliau yang tiba di Bangunan Pejabat UMNO Hang Tuah Jaya, kira-kira jam 5.15 petang tadi, diiringi Pengerusi BN Melaka, Datuk Seri Ab Rauf Yusoh dan Ketua Menteri Melaka, Datuk Seri Utama Sulaiman Md Ali.

Difahamkan, kehadiran Ahmad Zahid yang juga Presiden UMNO ke setiap Bahagian di negeri ini adalah bagi memberi semangat kepada jentera Parlimen menjelang Pilihan Raya Umum Ke-15 (PRU15) pada 19 November ini.


Op HRA: JPJ keluar lebih 8,000 saman – Lokman

GENTING HIGHLANDS, 6 Mei – Sebanyak 8,036 saman kesalahan jalan raya dikeluarkan Jabatan Pengangkutan Jalan (JPJ) sepanjang Operasi Hari Raya Aidilfitri (HRA) 2022 di seluruh negara sehingga semalam.

Pengarah Kanan Penguatkuasa JPJ Malaysia Datuk Lokman Jamaan berkata ini menunjukkan bahawa masih ramai lagi pemandu yang mengingkari peraturan jalan raya dikeluarkan walaupun pihaknya sebelum ini telah menasihati pemandu agar mematuhi peraturan itu.

“Kami berharap untuk tempoh dua hingga tiga hari sebelum habis tempoh operasi HRA pada 8 Mei ini, kesalahan  jalan raya dapat dikurangkan dan pengguna jalan raya terus mematuhi peraturan ditetapkan,” katanya.

Katanya operasi berkenaan bertujuan memastikan kenderaan awam terlibat berada dalam keadaan baik termasuk mempunyai brek kedua selain pemandu yang mematuhi undang-undang.

“JPJ amat bertegas dengan bas-bas ekspres dan persiaran yang membawa penumpang di Genting Highlands, faham-fahamlah di Genting Highlands ini laluannya sukar (laluan berselekoh berbahaya dan bergaung),” katanya.

Selain itu, Lokman berkata sebanyak 77 depot dan 28 terminal bas turut diperiksa sepanjang operasi HRA dan hasil pemeriksaan mendapati tiga pemandu bas positif dadah dan JPJ mengambil tindakan segera dengan menggantung lesen mereka.

“Pasukan Teknikal JPJ, telah menjalankan pemeriksaan dan penilaian khusus bagi memastikan spesifikasi tayar, lampu, reflektor dan sistem teknikal lain bas berfungsi pada tahap optimum,” katanya.

Lokman berkata JPJ juga  memantau tahap kepatuhan pemandu dan syarikat pengendali bas terhadap syarat lesen pengendali yang melibatkan syarat pemandu kedua, operasi kawasan yang dibenarkan serta kadar tambang yang dikenakan.

Selain itu, bas ekspres dan bas persiaran juga hendaklah memiliki sistem brek kedua untuk beroperasi di persekitaran seperti di Genting Highlands.

“Saya juga dimaklumkan, bagi bas yang didapati gagal memenuhi piawaian teknikal yang melibatkan sistem brek, tayar, lampu dan sistem teknikal lain, tindakan kompaun dan saman ke atas pemandu dan pengendali bas boleh dikenakan di bawah Kaedah-kaedah Kenderaan Bermotor (Pembuatan dan Penggunaan) 1959,” katanya.

Beliau berkata sekiranya didapati bas beroperasi melanggar syarat lesen pengendali, tindakan penggantungan lesen pengendali boleh dikenakan ke atas pengusaha bas selaras dengan peruntukan di bawah Seksyen 62, Akta 715.


Jiran dakwa kerap dengar suara budak menangis dari rumah mangsa

KRUBONG 30 Jan. – Seorang jiran kepada kanak-kanak yang maut dipercayai didera, mendakwa dia sering mendengar tangisan dari rumah berkenaan namun menyangkakan ia perkara biasa.

Suri rumah berusia 43 tahun yang enggan dikenali itu mendakwa dia sendiri jarang berbual dengan ibu kandung mahupun bapa tiri mangsa, Zubaidy Amir Qusyairi Abdul Malek,7, kerana keluarga berkenaan tidak bergaul rapat sesama jiran tetangga.

“Saya keluar dari rumah dan melihat ibu arwah terduduk di atas sofa dan bapa tirinya memaklumkan anaknya mati lemas dalam tong.

“Saya ada bertanya kepada seorang kakitangan perubatan, namun dia beritahu kanak-kanak itu sudah lama meninggal dunia dan minta kami jiran-jirannya memberi ruang kepada keluarga berkenaan untuk bertenang dan tunggu polis datang menyiasat,” katanya ketika ditemui di kediamannya di Taman Krubong Jaya, di sini hari ini.

Menurutnya, dia mengenali keluarga berkenaan sejak lima tahun lalu, namun jiran di kawasan sekitar lebih menyenangi bapa tiri mangsa kerana lebih peramah berbanding ibunya.

“Sesekali ada juga terdengar tangisan kanak-kanak tetapi biasalah mungkin kerana mengajar anak yang kadang-kala nakal, itu perkara biasa bagi saya,” katanya.

Sebelum ini Melaka Hari Ini melaporkan Zubaidy Amir maut dipercayai didera ibu dan bapa tirinya di rumah mereka di taman berkenaan.

Dalam kejadian pada jam 4 petang itu, kanak-kanak berkenaan ditemukan lemas dalam tong air berketinggian 60.9 sentimeter (cm) di rumah berkenaan.

Siasatan polis bagaimanapun mendapati, terdapat kesan kecederaan di beberapa anggota badan sebelum menahan ibu dan bapa tiri mangsa untuk siasatan lanjut.

Sementara itu, seorang lagi jiran wanita yang enggan dikenali berusia 47 tahun dan tinggal berhampiran di lokasi kejadian berkata, dia dan anaknya beberapa kali melihat mangsa termenung sendirian.

“Ada sekali anak saya yang berusia 22 tahun mengambil gambar kanak-kanak itu secara spontan sedang termenung di jeriji besi hadapan rumahnya.

Gambar yang dirakam menerusi telefon bimbit anak wanita itu bagaimanapun turut tular di lama sosial sehingga mendapat reaksi sedih daripada warga maya.

Sebelum ini, klip video memaparkan detik perpisahan antara Zubaidy Amir dan ibu angkatnya, Norlida Abu Hassan, 50, sebelum diserahkan kepada ibu kandungnya pernah tular di media sosial Oktober tahun lalu.


Apekehenye yeop!!!

IPOH 8 Sept – Seorang lelaki ditahan selepas bertindak agresif dengan memanjat kereta peronda polis sambil melibaskan sebilah sabit panjang di hadapan Balai Polis Gopeng, di sini seperti yang tular di media sosial hari ini.

Ketua Polis Perak Datuk Mior Faridalathrash Wahid berkata, dalam kejadian jam 8 pagi tadi, lelaki berumur 61 tahun itu berjaya ditahan selepas anggota Jabatan Bomba dan Penyelamat Malaysia (JBPM) yang hadir ke lokasi kejadian untuk membantu, bertindak menyembur air ke arahnya.

Beliau berkata suspek datang ke balai polis berkenaan dengan menaiki motosikal dan membawa parang dan sabit, lalu memasuki kawasan balai sehingga berada di hadapan pintu masuk pejabat pertanyaan.

“Pegawai polis yang bertugas telah bertindak untuk menenangkan suspek serta menghubungi bantuan bagi mengelakkan daripada berlakunya sebarang perkara yang tidak diingini.

“Suspek telah bertindak keluar dari kawasan balai dan menuju ke Jalan Ipoh-Kuala Lumpur namun telah disekat pihak polis di hadapan pagar balai polis tersebut. Polis juga telah meletakkan sebuah kereta peronda di tengah jalan sebelum itu bagi menghalang orang ramai melalui kawasan terbabit,” katanya dalam satu kenyataan, di sini hari ini.

Mior Faridalathrash berkata, hasil ujian air kencing mendapati suspek positif dadah jenis methamphetamine serta heroin, selain mempunyai 16 rekod lampau berkaitan kes jenayah dan narkotik.

“Berdasarkan maklumat awal juga, suspek telah mengamuk serta merampas motosikal milik orang awam di kawasan Pasar Awam Lawan Kuda dan kemudian menuju ke kawasan perumahan Kopisan sebelum bertindak masuk ke Balai Polis Gopeng,” katanya.

Mior Faridalathrash berkata, suspek kini ditahan dan kes disiasat di bawah Seksyen 427 Kanun Keseksaan, Seksyen 90 Akta Polis 1967, Seksyen 6(1) Akta Bahan Kakisan dan Letupan dan Senjata Berbahaya 1958 serta Seksyen 15(1) Akta Dadah Berbahaya 1952.

Beliau turut menasihati orang ramai agar tidak membuat sebarang spekulasi berkaitan kejadian tersebut bagi mengelakkan kekeliruan dan kegusaran dalam kalangan masyarakat.


Lembu import dari Thailand untuk korban dijamin bebas LSD, FMD

SERDANG, 20 Mei – Kerajaan memberi jaminan bahawa lembu yang diimport dari Thailand untuk dijadikan ibadah korban menjelang Aidiladha bebas daripada penyakit kulit kental (LSD) dan penyakit kuku dan mulut (FMD).

Timbalan Menteri Pertanian dan Industri Makanan 1 Datuk Seri Ahmad Hamzah berkata kesemua lembu yang dibawa masuk dari negara itu akan melalui proses kuarantin dan disahkan bebas penyakit sebelum diedarkan dalam negara ini.

“Lembu yang dibawa masuk untuk proses sembelihan ibadah korban akan menjalani kuarantin selama 28 hari manakala kuarantin selama 35 hari bagi tujuan lain,” katanya kepada pemberita selepas merasmikan majlis sambutan Hari Lebah Sedunia di Universiti Putra Malaysia di sini hari ini.

Pada 7 Jun 2021, Jabatan Perkhidmatan Veterinar (JPV) menggantung import lembu dan kerbau dari Thailand berkuat kuasa serta-merta selepas menilai risiko penularan penyakit LSD yang dilaporkan di lebih 41 wilayah di Thailand.

Selepas beberapa perjumpaan, perbincangan dan penambahbaikan beberapa peraturan dan prosedur import, JPV menarik balik larangan import lembu dan kerbau dari Thailand berkuat kuasa serta-merta pada 15 Mac lepas.

“Kemasukan lembu dari Thailand memang perlu melalui syarat yang ketat. Kita jangka lebih 12,000 ekor lembu akan diimport dari Thailand untuk ibadah korban tahun ini,” katanya.

Mengenai jangkaan berlaku krisis makanan di negara ini, Ahmad berkata beberapa langkah sedang dirangka bagi memastikan bekalan makanan negara cukup dan stabil.

Media sebelum ini melaporkan Malaysia mungkin mengalami krisis makanan yang teruk sekiranya pelbagai masalah seperti inflasi, kenaikan harga minyak, cuaca ekstrem, pandemik COVID-19 dan konflik antara Rusia dan Ukraine berlarutan.- BERNAMA


KPDNHEP jamin bekalan telur ayam mencukupi di seluruh negara

PUTRAJAYA 22 Mac. – Kementerian Perdagangan Dalam Negeri dan Hal Ehwal Pengguna (KPDNHEP) mendapati bekalan telur ayam dalam negara mencukupi buat masa ini di sebalik tindakan Singapura menarik balik telur keluaran syarikat Malaysia daripada pasarannya susulan dakwaan penemuan Salmonella Enteritidis (SE).

Pengarah Penguat kuasa KPDNHEP Azman Adam berkata, pemantauan pihaknya juga mendapati walaupun berlaku penarikan semula telur keluaran syarikat terbabit di premis perniagaan, bekalan telur daripada syarikat lain mampu menampung keperluan pengguna.

Berdasarkan pemantauan, aktiviti penarikan semula telur di premis yang menjual telur keluaran syarikat terbabit dilakukan secara sukarela, katanya dalam kenyataan hari ini.

Pada 13 Mac lalu, Singapura telah mengarahkan empat pengimport menarik balik telur yang dihasilkan Lay Hong Bhd Layer Farm Jeram, Selangor daripada pasaran negara tersebut.

Terbaharu pada 20 Mac, Singapura menarik balik telur yang diimport daripada sebuah lagi ladang Malaysia dan Agensi Makanan Singapura (SFA) memaklumkan telur terbabit mempunyai cetakan kod ‘CEM014’.

Mengulas lanjut, Azman berkata KPDNHEP akan mendapatkan kerjasama industri untuk menampung keperluan dan permintaan kawasan yang terjejas sekiranya terdapat arahan penarikan balik bagi pasaran telur domestik.

Pengguna dinasihatkan agar tidak panik dan mendapatkan maklumat sahih daripada pihak berwajib serta menyalurkan aduan berkaitan perkara tersebut melalui portal https://e-aduan.kpdnhep.gov.my, WhatsApp ke talian 019-2794317, atau melalui pusat panggilan 1-800-886-800.


Tiga pendaki ditemukan selamat selepas sesat dua hari

SEREMBAN, 14 Dis – Tiga pendaki yang sesat selama dua hari selepas mendaki Gunung Berembun, Jalan Pantai dekat sini ditemukan selamat.

Ketua Balai Bomba dan Penyelamat Seremban Mohammad Idris berkata kesemua mangsa terdiri daripada dua lelaki dan seorang wanita berusia dalam lingkungan 30-an dijumpai pada 3.45 petang semalam di puncak gunung sebelum dibawa keluar dari hutan kira-kira pukul 1.45 pagi tadi.

Menurutnya, maklumat awal diterima menerusi panggilan telefon yang dibuat oleh seorang daripada pendaki kira-kira pukul 11.30 malam pada Sabtu dan anggota mencari dan menyelamat (SAR) terus digerakkan.

“Mangsa yang dilaporkan tersasar kira-kira 10 kilometer dari trek pendakian dibawa turun dari ketinggian 1,080 meter dari puncak gunung sebelum diberikan rawatan awal akibat keletihan.

“Kesemua mereka berada dalam keadaan selamat dengan mangsa wanita mengalami kekejangan dan kecederaan pada kaki,” katanya ketika dihubungi Bernama, di sini, hari ini.

Katanya, operasi SAR itu melibatkan 25 anggota termasuk Polis Diraja Malaysia (PDRM) dan Jabatan Perhutanan Negeri Sembilan serta ditamatkan sepenuhnya pada 2 pagi.- BERNAMA


Penuntut Nigeria didakwa tipu guru besar RM141,262 berhubung harta pusaka

KUALA KUBU BHARU 16 April. – Seorang penuntut warga Nigeria didakwa di Mahkamah Majistret di sini hari ini, atas 24 pertuduhan menipu seorang guru besar wanita membabitkan kerugian berjumlah RM141,262 berhubung tuntutan harta pusaka bapanya (tertuduh) bernilai RM2.4 juta yang tidak wujud.

Bagaimanapun, Nwaokorie Chikezi Patric, 41, yang merupakan penuntut diploma pelancongan di sebuah kolej swasta, mengaku tidak bersalah selepas pertuduhan ke atasnya dibacakan dalam bahasa Inggeris di hadapan Hakim Nurul Mardhiah Mohammed Reza yang bertindak sebagai Majistret.

Mengikut 24 pertuduhan itu, tertuduh didakwa bersama-sama seorang yang masih bebas telah menipu seorang guru besar berusia 59 tahun dengan memperdaya wanita itu untuk memasukkan wang berjumlah RM141,262 ke dalam sebuah akaun bank atas nama Adzatul Natasyah Adnan, 27, melalui pindahan dalam talian bagi menuntut harta pusaka bapa tertuduh bernilai RM2.4 juta yang tidak wujud.

Kesemua kesalahan itu didakwa dilakukan di sebuah sekolah di sini antara 4 Februari 2021 dan 4 Mac 2021, mengikut Seksyen 420 Kanun Keseksaan yang membawa hukuman penjara tidak kurang setahun dan maksimum 10 tahun serta sebat dan boleh dikenakan denda, jika sabit kesalahan.

Terdahulu, Timbalan Pendakwa Raya Yong Ching Hong memohon jaminan RM10,000 bagi setiap pertuduhan dengan dua penjamin warga tempatan atas alasan tertuduh adalah warga asing.

“Selain itu, anak guam saya telah berkahwin dengan rakyat Malaysia dan mempunyai dua anak. Dia juga memberi kerjasama yang baik kepada pihak polis sepanjang siasatan dijalankan,” katanya.

Mahkamah membenarkan tertuduh diikat jamin RM72,000 dengan dua penjamin warga tempatan bagi kesemua pertuduhan dan memerintahkan pasport tertuduh diserahkan kepada mahkamah sehingga kes selesai serta menetapkan 4 Jun ini untuk sebutan semula kes.


Calon SPM 2020 cukup istimewa – Radzi

KUALA LUMPUR 20 Feb. – Calon Sijil Pelajaran Malaysia (SPM) 2020 yang akan menduduki peperiksaan Isnin ini, disifatkan cukup istimewa di hati Menteri Kanan Pendidikan Datuk Dr. Radzi Jidin.

Dalam temu bualnya menerusi Buletin Didik Edisi Khas SPM, yang disiarkan secara langsung menerusi DidikTV KPM sebentar tadi, beliau menyifatkan calon kali ini bakal mencipta sejarah tersendiri apabila buat julung kalinya terpaksa menduduki peperiksaan dalam suasana berbeza berbanding sebelum ini.

Ujarnya, calon SPM 2020 bukan sahaja perlu menghadapi sesi pembelajaran dalam norma baharu, bahkan suasana di dewan peperiksaan juga cukup ketara berbanding peperiksaan terdahulu.

Beliau mengambil contoh susunan meja dalam dewan peperiksaan yang dahulunya dijarakkan 0.8 meter setiap seorang tetapi untuk kali ini jarak tersebut diubah kepada 1.5 meter bagi menjaga keselamatan semua calon.

“Jarak yang lebih jauh ini bertujuan untuk kita kurangkan risiko jangkitan. Bayangkan nak meniru atau nak melihat kawan di sebelah pun sudah sukar kali ini.

“Selain itu, kalau dahulu kita hanya ada satu dewan peperiksaan sahaja, tetapi kali ini berubah sama sekali. Bukan sahaja akan ada dewan peperiksaan, malah kita juga menyediakan satu bilik khas untuk calon bergejala ringan, bilik isolasi untuk pelajar yang perlu diasingkan dann juga kita ada bilik alternatif sekiranya berlaku sesuatu dalam dewan peperiksaan.

“Tidak cukup itu, setiap calon yang datang juga perlu mengisi borang deklarasi dan diambil suhu setiap kali sampai ke sekolah untuk menduduki peperiksaan,” katanya.

Justeru, beliau meminta ibu bapa untuk tidak berasa risau dengan tahap keselamatan anak-anak mereka memandangkan pihak Kementerian Pendidikan Malaysia sudah menyediakan prosedur opersi standard (SOP) yang cukup ketat.

Dalam temu bual itu, Radzi turut menitipkan pesanan dan amanat terakhir kepada calon SPM 2020 agar sentiasa menjaga kesihatan dan tidak terlalu tertekan pada hari-hari terakhir sebelum menduduki peperiksaan.

“Saya berharap semua agar menjadikan hari-hari terakhir ini sebagai tempoh bertenang dan memastikan rehat yang cukup memandangkan tempoh untuk ‘berperang’ dalam peperiksaan cukup panjang iaitu selama 30 hari.

“Insya-Allah dengan usaha yang telah dilakukan, kami di pihak KPM akan mendoakan kecemerlangan semua anak-anak kita yang akan menduduki peperiksaan di luar sana,” ujarnya.


Maybank mohon maaf berikutan gangguan perkhidmatan terpilih

KUALA LUMPUR, 25 April – Malayan Banking Bhd (Maybank) memaklumkan bahawa perkhidmatannya mula mengalami kelembapan berikutan jumlah trafik tinggi yang belum pernah berlaku sebelum ini di seluruh platformnya.

Dalam satu kenyataan hari ini, bank itu berkata ia sedang berusaha untuk menyelesaikan dan memulihkan perkhidmatannya yang menjejaskan penggunaan laman sesawang Maybank2u, Aplikasi M2U, Aplikasi MAE dan kad debit bermula Isnin 9 pagi.

“Sila yakin bahawa baki dan butiran akaun anda tidak terjejas dan terjamin dengan kami. Kami memohon maaf kepada semua pelanggan yang terjejas atas kesulitan yang disebabkan oleh gangguan ini.

“Kami menghargai sikap bertimbang rasa dan kesabaran pelanggan kami dan akan terus memaklumkan kepada mereka secara berkala melalui media sosial rasmi Maybank dan platform M2U,” katanya.

Untuk bantuan dan kemas kini lanjut, pelanggan boleh menghubungi Khidmat Pelanggan Kumpulan Maybank di talian 1-300-88-6688 (Malaysia) atau +60378443696 (Luar Negara) atau mengikuti/berkomunikasi dengan bank melalui platform media sosialnya.- BERNAMA


Tukar tin buangan jadi ‘bunga’

BANDA HILIR 4 November – Tin aluminium yang digubah menjadi arca bunga-bungaan menobatkan Sekolah Menengah Kebangsaan (SMK) Infant Jesus Convent Johor Bahru sebagai johan Pertandingan Rekaan Arca Dari Bahan Kitar Semula Eco Youth Challenge (WEYC) 2022

Kreativiti pelajar menghasilkan arca bertemakan bumi yang mekar (Blooming Earth) itu melayakkan sekolah berkenaan membawa pulang wang tunai RM2,000, trofi, beserta sijil.

WEYC 2022 merupakan program anjuran Persatuan Pengurusan Sisa Malaysia (WMAM) dengan penglibatan 65 buah sekolah dari selatan Semenanjung Malaysia iaitu Melaka, Negeri Sembilan dan Johor.

Bagi kategori Pertandingan Kutipan Bahan Kitar Semula, SMK Tunku Ampuan Najihah, Negeri Sembilan muncul johan dengan nilai kutipan 8,358.30 kilogram (kg), sekali gus membawa pulang wang tunai RM2,000 beserta sijil dan trofi kemenangan.

Manakala, Sekolah Menengah Agama Maahad Pontian, Johor pula dipilih menjadi juara bagi kategori Pertandingan Video Pendek bertajuk ‘Cara Aku Melihat Sampah’.

Sementara itu, bagi kategori Pertandingan Esei WEYC 2022, Nur Afiqah Aliah Azhar dari Sekolah Menengah Sains Muzaffar Shah, muncul juara dengan membawa pulang wang tunai RM550, selain sijil dan trofi kemenangan.

Mohamad Harith Arsyad Abd Hamid dari SMK Pengerang Utama, Johor pula diangkat sebagai johan Pertandingan Mendeklamasi Sajak untuk memenangi wang tunai RM550 beserta sijil dan trofi kemenangan.


Pengawal keselamatan direman bantu siasatan penemuan mayat wanita rentung

KUALA LUMPUR, 14 Mac – Seorang pengawal keselamatan direman tujuh hari bagi membantu siasatan berhubung penemuan mayat wanita rentung di sebuah sekolah menengah di Bandar Tun Razak, Sabtu lepas.

Ketua Polis Daerah Cheras ACP Muhammad Izham Jaafar berkata perintah tahanan reman terhadap lelaki berusia 30-an itu dikeluarkan oleh Mahkamah Majistret Kuala Lumpur semalam.

“Hasil siasatan awal polis mendapati suspek bekerja di sekolah berkenaan sejak dua tahun lepas manakala si mati yang berumur 25 tahun, bertugas sejak Februari lepas,” katanya ketika dihubungi di sini hari ini.

Semalam, Bernama melaporkan polis menahan seorang lelaki bagi membantu siasatan berhubung penemuan mayat seorang wanita yang rentung dalam kebakaran di bengkel kemahiran hidup sebuah sekolah menengah di Bandar Tun Razak, di sini pada Sabtu.

Muhammad Izham berkata lelaki terbabit ditahan pada pukul 6 petang di lokasi kebakaran dan kes disiasat di bawah Seksyen 302 Kanun Keseksaan kerana membunuh. – BERNAMA


Operasi ekzos bukan cari wang untuk kerajaan-KPN

KUALA LUMPUR 23 Mac – Operasi menyasarkan kesalahan pengubahsuaian ekzos motosikal yang dijalankan Polis Diraja Malaysia (PDRM) di seluruh negara, bertujuan mendidik pemilik kenderaan berkenaan agar menghormati hak dan kententeraman awam.

Ketua Polis Negara Tan Sri Abdul Hamid Bador juga menangkis dakwaan yang mengatakan polis menjalankan operasi berkenaan demi mencari wang untuk kerajaan ketika pandemik COVID-19 melanda negara.

Beliau berkata pihaknya juga turut mendapat banyak aduan orang ramai, terutama dari kawasan perumahan yang merayu agar polis dapat berbuat sesuatu mengenai bunyi bising dari motosikal yang diubah suai.

“Keharmonian dan keamanan kawasan perumahan diganggu oleh perbuatan individu yang tidak bertanggungjawab, yang telah lakukan pengubahsuaian kepada ekzos motosikal demi untuk rasa hebat dan kepercayaan tidak logik, iaitu boleh meningkatkan kelajuan motosikal terbabit,” katanya.

Beliau berkata demikian pada sidang media khas bersama Pengarah Jabatan Siasatan Penguatkuasaan Trafik (JSPT) di Bukit Aman di sini hari ini.

Beliau berkata PDRM juga tidak berniat untuk menyusahkan pengguna jalan raya dengan menjalankan operasi itu dan meningkatkan saman, sebaliknya ia juga dilaksanakan demi keselamatan penunggang motosikal dan pengguna jalan raya lain.

Abdul Hamid berkata pengubahsuaian yang dilakukan oleh pemilik motosikal terhadap ekzos mereka bukanlah menelan kos yang murah, bahkan sehingga mencecah ribuan ringgit.

Abdul Hamid berkata semakan dalam isu pengubahsuaian ekzos bagi pemilik motosikal mendapati, rata-rata mereka mempunyai minat dan keseronokan dalam mengubahsuai, terutama bentuk kosmetik luaran.

“Tujuan pengguna motosikal melakukan pengubahsuaian adalah kerana ingin motosikal milik mereka kelihatan lebih bergaya, dan pada masa sama untuk meningkatkan kelajuan motosikal secara maksimum,” katanya.

Abdul Hamid berkata, pihak JSPT telah diarahkan agar meningkatkan operasi-operasi di jalan raya dan melancarkan pelbagai operasi sejak tahun lalu, seperti operasi samseng jalan untuk lumba haram, operasi khas lampu isyarat lampu merah dan operasi khas kesalahan bunyi bising, demi keselamatan orang ramai.

Dalam perkembangan sama Abdul Hamid berkata, sebanyak 6,167 kematian dicatatkan akibat kemalangan melibatkan motosikal pada 2019 dan 4,634 pada tahun lalu.

Selain itu, beliau berkata pengguna motosikal menyumbang 3,959 kematian daripada 6,167 pada tahun 2019 dan sebanyak 3,118 kematian daripada 4,634 pada 2020.

Sementara itu, Pengarah JSPT Bukit Aman Datuk Azisman Alias berkata, pihaknya ada berbincang dengan agensi berkaitan mengenai tindakan terhadap penjualan ekzos atau aksesori motosikal oleh penjual di kedai-kedai aksesori motosikal.

“Mengenai kedai yang menjual barangan aksesori itu, kita juga ada berbincang dengan kementerian lain khususnya Kementerian Perdagangan Dalam Negeri dan Hal Ehwal Pengguna, untuk ambil tindakan ke atas mereka yang menjual peralatan seperti ekzos dan sebagainya,” katanya.


Hari Terbuka GLC 2022 bakal tawar peluang pekerjaan, biasiswa kepada rakyat – Zafrul

KUALA LUMPUR, 4 Mac – Hari Terbuka Syarikat Berkaitan Kerajaan (GLC) 2022 dijangka menawarkan banyak peluang pekerjaan dan biasiswa kepada rakyat Malaysia oleh beberapa GLC dan Syarikat Pelaburan Berkaitan Kerajaan (GLIC), kata Menteri Kewangan Tengku Datuk Seri Zafrul Abdul Aziz.

Beliau berkata hari terbuka bertemakan “Aspirasi Masyarakat Inspirasi Negara” itu berpaksikan kepada lima fokus utama iaitu Rakyat, Perniagaan, Ekonomi, Kesihatan Awam dan Agenda Bumiputera.

“Sejak lebih setahun lepas, Kementerian Kewangan telah memulakan usaha penyelarasan fungsi-fungsi GLIC dan GLC. Ini bagi memastikan mereka akan terus mampu untuk mempercepatkan pemulihan dan pertumbuhan sosioekonomi Malaysia pasca pandemik.

“Hari terbuka ini akan memberi peluang untuk rakyat mengetahui lebih lanjut tentang peranan dan sumbangan GLC dan GLIC dalam pembangunan sosioekonomi Malaysia,” katanya dalam Laporan Kewangan Rakyat yang dikeluarkan pada Jumaat.

Hari terbuka yang dijadualkan berlangsung pada 11 hingga 13 Mac ini di Pusat Konvensyen Kuala Lumpur akan melibatkan enam GLIC iaitu Khazanah Nasional Bhd, Permodalan Nasional Bhd, Kumpulan Wang Simpanan Pekerja, Kumpulan Wang Persaraan (Diperbadankan), Lembaga Tabung Haji dan Lembaga Tabung Angkatan Tentera bersama-sama Petroliam Nasional Bhd (PETRONAS) dan lebih 20 GLC.

Sementara itu, di bawah Bajet 2022, Kementerian Kewangan juga telah menyediakan portal MySTEP pada tahun lepas bagi menambah baik proses permohonan dan pengambilan pekerja bagi sektor awam dan GLC.

Melalui MySTEP, sebanyak 80,000 peluang pekerjaan secara kontrak merangkumi 50,000 pekerjaan dalam sektor awam dan 30,000 pekerjaan dalam GLC dan rakan-rakan strategik telah ditawarkan mulai Januari 2022.

“Kepada yang berminat untuk bekerja dalam sektor awam atau GLC, hanya perlu memohon dan memuat naik resume melalui portal tersebut di pautan https://mystep.mof.gov.my/,” katanya.

Setakat 25 Feb, 2022, seramai 1,827 peserta telah berjaya ditempatkan dengan 1,242 pekerja telah ditempatkan di sektor awam, manakala 585 lagi ditempatkan di GLC dan rakan-rakan strategik mereka.

Selain itu, Tengku Zafrul berkata inisiatif Insentif Penggajian JaminKerja dengan usaha sama Pertubuhan Keselamatan Sosial (PERKESO) telah berjaya menempatkan 36,884 pekerja setakat 25 Feb, 2022.

Katanya usaha yang memperuntukkan RM2 bilion untuk 2022 itu akan mewujudkan 300,000 peluang pekerjaan baharu dan mengurangkan pengangguran dalam kalangan pekerja warganegara Malaysia.

Katanya kerajaan melalui pelbagai kementerian dan agensi juga akan meneruskan usaha latihan dan peningkatan kemahiran pada 2022 dengan peruntukan keseluruhan berjumlah RM1.1 bilion yang menyasarkan 220,000 peluang pekerjaan.

Antara inisiatif yang akan dilaksanakan adalah latihan dan peningkatan kemahiran Pembangunan Sumber Manusia Bhd (HRDC) dengan sasaran 36,000 peluang pekerjaan, Koridor Wilayah (16,000 peluang pekerjaan), Pendidikan Teknikal dan Latihan Vokasional (TVET) (25,000 peluang pekerjaan) dan banyak lagi.

Bagi pembiayaan sektor pelancongan Pelan Jana Semula Ekonomi Negara (PENJANA), Tengku Zafrul berkata kerajaan telah memperuntukkan sebanyak RM600 juta kepada Perusahaan Kecil dan Sederhana (PKS) dan PKS Mikro yang terkesan dengan COVID-19.

Katanya setakat 25 Feb, 2022, terdapat 741 permohonan bagi pembiayaan tersebut, dan daripada jumlah itu, sebanyak 380 permohonan telah diluluskan dengan pembiayaan berjumlah RM76.3 juta.

Di bawah PENJANA , kerajaan telah memperuntukkan sebanyak RM700 juta bagi membantu dan menggalakan PKS dan syarikat di peringkat pertengahan (MTC) ke arah pendigitalan operasi dan saluran perdagangan, di mana setakat 25 Feb, 2022, sejumlah RM92.1 juta telah disalurkan kepada 13,892 perniagaan dalam bentuk geran dan pinjaman untuk langganan perkhidmatan digitalisasi.- BERNAMA


143 PAWE terima peruntukan RM7.15 juta tahun ini

SEPANG 27 Mac. – Sebanyak RM7.15 juta diperuntukkan pada tahun ini bagi pengoperasian 143 Pusat Aktiviti Warga Emas (PAWE) di seluruh negara sebagai tanda komitmen kerajaan dalam meningkatkan kualiti hidup warga emas, kata Menteri Pembangunan Wanita, Keluarga dan Masyarakat (KPWKM) Datuk Seri Rina Mohd Harun.

Beliau berkata melalui Belanjawan 2021, kerajaan menaikkan bantuan kewangan tahunan pengendalian PAWE daripada RM33,330 kepada RM50,000 bagi melaksanakan program dan aktiviti PAWE selari dengan konsep warga emas aktif dan produktif.

s dilaksanakan dengan mengambil kira status negara tua yang akan dicapai Malaysia menjelang 2030,” katanya ketika berucap merasmikan Majlis Penyampaian Bantuan Kewangan Pengoperasian Tahunan dan Penubuhan PAWE Baharu Zon Tengah 2021, di sini hari ini.

Mengikut pecahan peruntukan zon tengah, 17 PAWE di Selangor menerima RM850,000, 11 PAWE di Wilayah Persekutuan Kuala Lumpur menerima RM550,000 dan RM300,000 kepada enam PAWE di Negeri Sembilan.

Sehingga kini, terdapat 143 PAWE meliputi 131 kawasan Parlimen dan dikendalikan Badan Bukan Kerajaan (NGO) dengan kerjasama strategik KPWKM mempunyai keahlian seramai 47, 627 orang terdiri daripada pelbagai bangsa.

Kementerian juga sedang merangka dan melaksanakan pelbagai inisiatif bagi komuniti warga emas, antaranya pembangunan Modul Penjagaan Warga Emas (NOSS) dan penyelarasan fasa kedua Program Imunisasi COVID-19 Kebangsaan bagi golongan itu, katanya.

Katanya, KPWKM juga dalam proses menggubal rang undang-undang (RUU) khusus untuk warga emas yang kini dalam sesi konsultasi bersama pihak berkepentingan dan ia dijangka akan dibentangkan di Parlimen tahun depan.

“Kementerian sedang membangunkan Sistem Warga Emas Nasional (Sistem e-WEN) bagi memenuhi keperluan untuk mempunyai sistem maklumat dan data bersepadu berkaitan warga emas,” kata Rina menambah kerajaan turut menaikkan nilai bantuan kepada warga emas miskin dan memerlukan daripada RM350 sebulan kepada RM500 sebulan.


Pindaan waktu kerja fleksibel bakal dilaksana Kementerian Sumber Manusia

SHAH ALAM, 17 Dis – Pindaan Akta Kerja 1955 berkaitan waktu kerja fleksibel adalah antara perkara yang bakal dilaksanakan dalam masa terdekat, kata Menteri Sumber Manusia V. Sivakumar.

Beliau berkata pindaan berkenaan juga termasuk dalam beberapa pelan lain yang dirancang oleh kementerian itu dan pihaknya sedang mendapatkan maklum balas daripada semua agensi berkaitan untuk mengetahui peranan serta fungsi setiap jabatan dengan baik.

“Saya juga sedang lihat semua dasar-dasar sedia ada dan apa sahaja yang akan saya laksanakan itu akan dibuat selepas saya mendapatkan input. Mungkin saya akan mengambil masa kira-kira seminggu lagi untuk mendapatkan informasi.

“Saya harap perkara itu akan dilaksanakan dalam masa terdekat,” katanya kepada pemberita selepas Konvensyen Kongres Tritahunan CUEPACS ke-29 sesi 2022-2025 di Pusat Konvensyen Shah Alam (SACC) di sini hari ini.

Sementara itu, Kongres Kesatuan Pekerja-pekerja Di Dalam Perkhidmatan Awam (CUEPACS) mengulangi hasrat mereka untuk meminta kerajaan menaikkan gaji minimum penjawat awam daripada RM1,200 kepada RM1,800.

Presidennya, Datuk Adnan Mat berkata cadangan tersebut telah diutarakan sejak tiga tahun lalu, namun keadaan pandemik COVID-19 dan pertukaran kerajaan menyebabkan ia tidak dapat diteliti secara sempurna.

“Oleh itu sempena penubuhan kerajaan baharu di bawah pimpinan Perdana Menteri Datuk Seri Anwar Ibrahim, kami cadangkan untuk lihat semula cadangan itu untuk meletakkan gaji minimum kepada RM1,800,” katanya.

Terdahulu, lebih 2,000 penjawat awam dari pelbagai kesatuan seluruh negara hadir ke konvensyen yang dilaksanakan di SACC di sini, hari ini. — BERNAMA


MOTAC saran setiap negeri lahirkan produk pelancongan baharu

KUALA TERENGGANU, 20 Mei – Kementerian Pelancongan, Seni dan Budaya (MOTAC) menyarankan setiap negeri supaya melahirkan produk pelancongan baharu bagi memperkasakan lagi sektor itu sekali gus menarik kehadiran lebih ramai pelancong.

Menterinya Datuk Seri Nancy Shukri berkata penjenamaan semula setiap produk pelancongan juga amat digalakkan bagi menonjolkan lagi kekuatan sektor pelancongan di setiap negeri.

“Selain pelancong tempatan sendiri, kita juga dapat permintaan dari luar untuk menonjolkan produk (pelancongan) baharu di negara ini… memang ada permintaan terutama dari India yang nak letakkan Malaysia sebagai destinasi perkahwinan mereka.

“Kekangan kita sekarang ialah kurang promosi sebab kita anggap produk sudah ada, jadi selepas pandemik ni kita kena lebih agresif untuk mempromosikan dan tonjolkan produk (pelancongan) termasuk yang baharu,” katanya di sini hari ini.

Beliau ditemui pemberita pada Majlis Rewang Raya sempena Majlis Rumah Terbuka Malaysia (MRTM) Aidilfitri 2022 di Masjid Kampung Seberang Takir di sini, yang turut dihadiri Menteri Besar Terengganu Datuk Seri Dr Ahmad Samsuri Mokhtar.

Sementara itu, ditanya adakah nilai ringgit yang semakin menyusut berbanding dolar Amerika Syarikat (AS) akan memberi impak kepada sektor pelancongan negara, Nancy berkata dari sudut pelancongan isu itu agak ‘terasing’.

“Setakat ini dari segi mobiliti pelancong masih belum menunjukkan sebarang kesan, mungkin ada kenaikan harga barang tapi dari sudut pelancongan ia terasing, hotel-hotel kita penuh.

“Kementerian juga memberi subsidi dalam bentuk baucar berkaitan pelancongan, bagi bantuan untuk mengurangkan beban dan menggalakkan pelancong terutama domestik untuk bergerak,” katanya.

Beliau berkata pelancong sendiri sebenarnya perlu bijak menilai apabila ditawarkan perkhidmatan pada harga tertentu dan kebiasaannya pelancong sendiri memilih kadar yang mahal untuk perkhidmatan yang lebih berkualiti.

Sementara itu, Ahmad Samsuri berkata program hari ini memberi nilai tambah kepada Terengganu untuk menonjolkan produk-produk pelancongan yang ada di negeri itu dalam usaha melonjakkan kembali sektor berkenaan dalam fasa peralihan ke endemik.

“Program (MRTM) seperti ini telah meletakkan negeri ini sebagai tumpuan seluruh negara, jarang ada peluang begini… selepas ini pemain industri pelancongan juga boleh menggunakan media sosial dengan lebih agresif dan memberi nilai tambah terhadap produk mereka agar dapat tarik pelancong dari dalam dan luar negara,” katanya.- BERNAMA


PLUS jangka kenderaan meningkat 1.6 juta musim perayaan

Sehubungan itu, PLUS mengeluarkan Jadual Cadangan Waktu Perjalanan (TTA) bagi menguruskan peningkatan trafik yang mendadak, sekali gus sebagai rujukan dan panduan orang ramai dalam merancang perjalanan mereka.

Ketua Pegawai Operasinya Datuk Zakaria Ahmad Zabidi berkata PLUS menggalakkan orang ramai merancang perjalanan berpandukan kepada TTA, bagi mengelakkan kemungkinan kesesakan di lebuh raya apabila kenderaan yang menuju ke pelbagai destinasi, terkumpul di satu-satu lokasi lebuh raya secara serentak.

“Orang ramai yang akan bergerak meninggalkan Lembah Klang untuk ke destinasi-destinasi di utara seperti Perlis, Kedah, Pulau Pinang dan Utara Perak, serta Johor di selatan disarankan supaya mula memasuki lebuh raya sebelum 10 pagi.

“Untuk ke destinasi-destinasi yang lebih hampir dengan Lembah Klang, orang ramai dinasihatkan supaya mula memasuki lebuh raya selepas jam 1 petang,” katanya dalam kenyataan hari ini.

Zakaria turut mengingatkan orang ramai supaya sentiasa berwaspada dan mematuhi prosedur operasi standard yang telah ditetapkan, ketika berhenti rehat di kawasan Rehat dan Rawat (R&R) serta hentian sebelah di sepanjang lebuh raya.

“Pada ketika ini, pendaftaran menerusi MySejahtera masih lagi dikuatkuasakan dan orang ramai yang telah lengkap divaksin dibenarkan untuk makan di ruang makan di R&R. Pengguna lebuh raya diingatkan memandu dengan lebih berhati-hati dan lebih peka ketika hujan, serta mendapatkan rehat yang secukupnya sebelum memulakan pemanduan.

“Perancangan perjalanan yang teliti dan penyelenggaraan kenderaan perlu diberi keutamaan bagi meningkatan keselamatan, selain daripada pemakaian tali pinggang keledar keselamatan di tempat duduk hadapan dan belakang, serta kerusi keselamatan kanak-kanak,” katanya.

Pasukan PLUSRonda sentiasa bersedia untuk memberikan bantuan kepada pengguna lebuh raya dan boleh dihubungi menerusi talian PLUSLine 1800-88-0000 yang beroperasi 24 jam setiap hari, dengan secara keseluruhan 5,000 kakitangan dari ekosistem lebuh raya akan bertugas dan bersedia, untuk memastikan segala operasi dan perkhidmatan lancar.

Seramai 587 anggota Pasukan Tindakan Kecemasan (ERT)  dari Polis Diraja Malaysia, Bomba, Jabatan Pertahanan Awam Malaysia, Jabatan Pengangkutan Jalan, St John Ambulance serta Persatuan Bulan Sabit Merah, akan diletakkan dalam keadaan bersedia 24 jam sehari bermula dari 24 Jan hingga 8 Feb depan.

Sebagai sokongan seramai 209 orang anggota Jabatan Sukarelawan Malaysia akan ditempatkan di Plaza tol dan kawasan rehat bagi membantu kelancaran trafik. Untuk maklumat trafik terkini sila rujuk platform media sosial PLUS melalui laman sesawang www.plus.com.my, Twitter PLUSTrafik, Applikasi PLUS atau hubungi PLUSLine di talian 1800-88-0000. – BERNAMA


Tun Mohd Ali terima Darjah Kebesaran Pangkat Pertama SUMW sempena Hari Wilayah Persekutuan 2021

PETALING JAYA 1 Feb. – Yang Dipertua Negeri Pulau Pinang Tun Dr Abdul Rahman Abbas dan Yang Dipertua Negeri Sabah Tun Juhar Mahiruddin mendahului senarai 335 penerima darjah kebesaran, bintang dan pingat bersempena sambutan Hari Wilayah Persekutuan 2021.

Turut menerima SUMW ialah Yang Dipertua Negeri Melaka Tun Mohd Ali Rustam; isteri Yang Dipertua Negeri Sarawak Toh Puan Datuk Patinggi Ragad Kurdi Taib; Menteri Kewangan Senator Tengku Datuk Seri Zafrul Tengku Abdul Aziz dan Menteri Besar Pahang Datuk Seri Wan Rosdy Wan Ismail.

Selain itu, seramai 24 individu dianugerahkan Darjah Kebesaran Pangkat Kedua iaitu Seri Mahkota Wilayah (SMW) yang membawa gelaran Datuk Seri termasuk Menteri Tenaga dan Sumber Asli Datuk Dr Shamsul Anuar Nasarah dan Menteri di Jabatan Perdana Menteri (Parlimen dan Undang-Undang) Datuk Takiyuddin Hassan.

Penerima lain termasuk Ketua Setiausaha Kementerian Wilayah Persekutuan Datuk Rosida Jaafar; Timbalan Ketua Pengarah Perkhidmatan Awam (Pembangunan) Jabatan Perkhidmatan Awam Datuk Suhaime Mahbar; Timbalan Ketua Setiausaha Kanan Jabatan Perdana Menteri Datuk Mohd Sallehhuddin Hassan serta Ketua Pengarah Unit Pemodenan Tadbiran dan Perancangan Pengurusan Malaysia Jabatan Perdana Menteri Datuk Dr Yusof Ismail.

SMW turut dikurniakan kepada mereka yang telah memberi sumbangan besar kepada pembangunan Kuala Lumpur iaitu Datuk Bandar Kuala Lumpur Datuk Mahadi Che Ngah; bekas Datuk Bandar Kuala Lumpur Datuk Nor Hisham Ahmad Dahlan dan bekas Ketua Pengarah Dewan Bandaraya Kuala Lumpur Datuk Dr Noordin Ab Razak serta pakar bahasa yang juga Pengerusi Lembaga Pengelola Dewan Bahasa dan Pustaka Prof Datuk Dr Awang Sariyan.

Sementara itu, Pengerusi Pertubuhan Berita Nasional Malaysia (Bernama) yang juga Ahli Dewan Negara Senator Ras Adiba Radzi antara 81 individu yang dianugerahi Darjah Kebesaran Pangkat Ketiga iaitu Panglima Mahkota Wilayah (PMW) yang membawa gelaran Datuk.

Penerima lain termasuk Menteri Kanan Pendidikan Senator Dr Mohd Radzi Md Jidin; Menteri Perumahan dan Kerajaan Tempatan Zuraida Kamaruddin; Mufti Wilayah Persekutuan Dr Luqman Abdullah; Pengarah Jabatan Agama Islam Wilayah Persekutuan Mohd Ajib Ismail; Penyandang Kursi Institusi Raja-Raja Melayu Universiti Teknologi Mara Prof Dr Shamrahayu Ab Aziz; dan ahli-ahli sukan negara seperti tokoh badminton negara Abd Rashid Mohd Sidek dan Cheah Soon Kit; Presiden Kelab Eksplorasi 7 Benua Malaysia yang juga ahli Pasukan Malaysia Pendakian Everest Muhamad Muqharabbin Mokhtarrudin dan penggiat seni tanah air termasuk Sasterawan Negara Prof Dr Siti Zainon Ismail dan penulis lirik serta penulis skrip terkemuka Habsah Hassan.

Seterusnya, seramai 49 individu dianugerahkan Darjah Kebesaran Pangkat Keempat iaitu Johan Mahkota Wilayah (JMW), 76 orang menerima Darjah Kebesaran Pangkat Kelima iaitu Kesatria Mahkota Wilayah (KMW.), 31 individu dikurniakan Darjah Kebesaran Pangkat Keenam iaitu Ahli Mahkota Wilayah (AMW) dan 68 individu dianugerahkan Darjah Kebesaran Pangkat Ketujuh iaitu Pingat Pangkuan Mahkota Wilayah (PPW).

Selain itu, seramai 69 individu daripada kementerian, agensi dan organisasi yang memainkan peranan penting dalam memerangi pandemik COVID-19 turut dikurniakan pelbagai pangkat darjah kebesaran, termasuk Timbalan Menteri Wilayah Persekutuan yang juga Ahli Pusat Pengurusan Krisis Jawatankuasa Keselamatan Negeri Wilayah Persekutuan Datuk Seri Dr Santhara Kumar yang dianugerahi SMW.

Timbalan Ketua Pengarah Kesihatan (Penyelidikan dan Sokongan Teknikal) Dr Hishamshah Mohd Ibrahim; Timbalan Ketua Pengarah Kesihatan (Kesihatan Awam) Datuk Dr Chong Chee Kheong dan Pengarah Kesihatan Negeri Wilayah Persekutuan Dr Param Jeeth Singh serta Ketua Pengarah Tadbir dan Logistik Kem Sungai Besi Brig. Jen. Ab Aziz Mohd Sharif pula dianugerahi PMW.

Turut menerima anugerah ialah Pengarah Keselamatan Negeri Wilayah Persekutuan Kuala Lumpur, Majlis Keselamatan Negara Azizah Mohamed Said; Pengarah Bahagian Logistik Agensi Pengurusan Bencana Negara Amaluddin Suib dan Penolong Kanan Pesuruhjaya Polis SAC Izan Bakri yang masing-masing dikurniakan JMW.

Sementara itu, Menteri Wilayah Persekutuan Tan Sri Annuar Musa dalam sidang media khas mengumumkan senarai penerima terbabit di sini hari ini, berkata tarikh istiadat pengurniaan sedang dimuktamadkan.

“Walaupun istiadat belum diadakan, selaras dengan peruntukan di bawah Statut Darjah Yang Mulia Mahkota Wilayah, ahli-ahli Darjah Kebesaran Pangkat Pertama, SUMW, boleh pada setiap masa memiliki, menggunakan dan menikmati gelaran dan nama Datuk Seri Utama sebelum nama mereka manakala wanita, yang suami mereka dikurniai SUMW boleh pada setiap masa memiliki, menggunakan dan menikmati gelaran dan nama Datin Seri Utama sebelum nama mereka,” katanya.

Menurutnya perkara sama turut terpakai kepada ahli Darjah Kebesaran Pangkat Kedua SMW dan Darjah Kebesaran Pangkat Ketiga PMW serta isteri masing-masing.

“Kementerian Wilayah Persekutuan mengucapkan tahniah dan menyampaikan setinggi-tinggi penghargaan atas segala jasa dan bakti yang disumbangkan oleh semua penerima darjah kebesaran, bintang dan pingat Wilayah Persekutuan 2021,” katanya.


Melaka United, NS sama liat

KELAB Bolasepak Melaka United terpaksa berpuas hati berkongsi satu mata selepas terikat seri tanpa jaringan dengan Negeri Sembilan FC dalam aksi Liga Super malam tadi.

Beberapa peluang diperoleh kedua-dua pasukan pada aksi separuh masa pertama, namun keampuhan benteng dan ketumpulan penyudah membuatkan keputusan terikat 0-0 sehingga tamat 45 minit pertama.

Bagaimanapun, situasi kucar-kacir di hadapan gol itu tidak disempurnakan dengan baik, sekali gus menyaksikan keputusan seri tanpa jaringan kekal sehingga wisel penamat dibunyikan.

Keputusan itu meletakkan Melaka United kekal menduduki tangga ke-8 Liga Super dengan mengutip lapan mata hasil dua kemengan dan dua seri.


Dua beradik lemas ketika mandi di pantai

ALOR SETAR, 11 Dis – Kegembiraan empat pelancong bertukar tragedi apabila dua daripadanya yang juga adik-beradik ditemukan lemas di Pantai Chenang di Langkawi, malam tadi.

Ketua Polis Daerah Langkawi ACP Shariman Ashari berkata mangsa yang meninggal dunia ialah R. Yuvaaraj, 22, dan abangnya R. Ravishangkar, 26, yang berasal dari Bukit Mertajam, Pulau Pinang.

“Siasatan awal mendapati kedua-dua mangsa bersama dua lagi rakan lelaki yang berumur 24 dan 25 tahun datang ke Langkawi pada Jumaat lepas untuk bercuti.

“Sebelum kejadian, mereka telah pergi ke pantai kira-kira pukul 7 malam untuk mandi-manda. Kedua-dua mangsa telah turun mandi bersama rakan yang berumur 25 tahun manakala seorang lagi rakan mereka tidak turun ke laut,” katanya dalam satu kenyataan hari ini.

Beliau berkata ketika mereka sedang mandi, dipercayai ombak besar menarik kesemua mangsa ke kawasan yang lebih dalam sehingga menyebabkan ketiga-tiga mangsa terkapai-kapai dan meminta pertolongan.

“Rakan mangsa berjaya berenang ke arah tepi pantai dan telah mendapatkan bantuan daripada anggota Angkatan Pertahanan Awam Malaysia (APM) yang sedang bertugas di pantai berkenaan. Bagaimanapun, dua lagi mangsa tidak berjaya menyelamatkan diri.

“Mayat mangsa yang berusia 22 tahun berjaya ditemukan pada 9.35 malam manakala mayat kedua yang berumur 26 tahun itu pula dijumpai pukul 12.40 tengah malam dan kedua-duanya disahkan meninggal dunia oleh petugas Hospital Sultanah Maliha (HSM) yang membuat pemeriksaan di lokasi,” katanya.

Shariman berkata mayat dua beradik itu dibawa ke HSM untuk proses bedah siasat dan ahli keluarga mangsa juga dimaklumkan telah tiba di Langkawi untuk urusan selanjutnya. – BERNAMA


Peralihan monsun: ATM rancang strategi di kawasan terjejas

Panglima Medan Barat Tentera Darat Lt Jen Datuk Muhammad Hafizuddeain Jantan berkata perkara itu sudahpun dibincangkan di peringkat jawatankuasa pengurusan bencana negeri dan daerah, supaya segala atur gerak kerja berjalan dengan lancar.

“Kita sentiasa bersiap sedia untuk menghadapi peralihan monsun ini. Sistem dan mekanismenya pun sudah ada. Untuk atur gerak di peringkat awal (tumpuan) di kawasan-kawasan yang terjejas, dan seterusnya menghantar aset-aset ke tempat-tempat yang dijangka berisiko tinggi”, katanya.

Beliau berkata demikian pada sidang media selepas merasmikan pembukaan Eksesais Semangat Bersatu Siri 26/2022 antara Tentera Darat Malaysia (TDM) dan Tentera Darat Singapura (TDS) di Padang Kawad Batalion Keenam Rejimen Renjer Diraja (6 RRD), Kem Ulu Tiram, Pusat Latihan Tempur Tentera Darat (PULADA) di sini hari ini.

Pada 11 Mac, Ketua Pengarah Jabatan Meteorologi Malaysia (MetMalaysia) Muhammad Helmi Abdullah dilaporkan berkata, Malaysia dijangka mengalami fasa peralihan monsun bermula 14 Mac hingga pertengahan Mei depan, sekali gus menandakan berakhirnya Monsun Timur Laut sejak 3 Nov lepas.

Berhubung Eksesais Semangat Bersatu, Muhammad Hafizuddeain berkata tujuan utama latihan itu diadakan bagi mengeratkan hubungan kerjasama ketenteraan antara pasukan dari Malaysia dan Singapura, sekali gus melahirkan kesefahaman dan toleransi yang jitu antara kedua-dua negara.

Beliau berkata latihan bermula 18 hingga 25 Mac itu melibatkan penyertaan seramai 295 pegawai dan anggota TDM dan 95 pegawai dan anggota TDS.

Tambahnya, latihan itu juga menguji fungsi pasukan infantri dengan penglibatan pelbagai elemen tempur dan bantuan tempur, dalam menangani sebarang ancaman selain mencapai kerjasama bilateral antara dua negara itu. – BERNAMA


BATC 2022: Skuad lelaki akhiri dominasi Indonesia sebagai juara Asia

SHAH ALAM, 20 Feb – Pasukan lelaki kebangsaan mencipta sejarah selepas berjaya menjuarai Kejohanan Badminton Berpasukan Asia buat pertama kalinya dengan menewaskan juara bertahan Indonesia 3-0, di sini hari ini.

Apa yang lebih menarik lagi, skuad utama malaysia yang mengambil kesempatan ke atas pasukan kedua Indonesia, menggagalkan harapan musuh tradisi itu untuk memenangi kejohanan itu buat kali keempat berturut-turut, sejak kejohanan itu bermula pada 2016.

Bagaimanapun juara All England Lee Zii Jia bermula agak perlahan dan terpaksa berhempas pulas bagi mengelakkan Chico Aura Dwi Wardoyo dari memenangi set pembukaan 21-14.

Bagaimanapun bangkit dengan sokongan penuh daripada 200 penyokong tempatan di Pusat Konvesyen Setia City di sini, Zii Jia meningkatkan permainan dan serangannya, yang menyaksikan pemain nombor tujuh dunia itu berjaya mendahului pemain berusia 23 tahun dari Indonesia itu 16-6, sebelum menang set kedua dengan 21-12.

Aksi seterusnya menyaksikan pemenang pingat gangsa beregu lelaki Olimpik Tokyo 2020 Aaron Chia-Soh Wooi Yik melebarkan kedudukan kepada 2-0, dengan mengalahkan pasangan Leo Rolly Carnando-Daniel Marthin dalam masa 56 minit.

Pasangan nombor tujuh dunia Aaron-Wooi Yik juga bermula di bawah prestasi sebenar dan tewas 17-21, sebelum pasangan itu meningkatkan permainan dan mengalahkan lawan yang berkedudukan ke-28 dunia, 21-13, sebelum menangi set ketiga yang penuh mendebarkan dengan mata 21-18.

Tze Yong, 21, yang berkedudukan ke-47 dunia menunjukkan prestasi baik dengan memenangi kedua-dua set dalam perlawanan menentang pemain ke-90 dunia Leonardo Imanuel Rumbay.

Selepas menang set pertama dengan 21-14, Tze Yong dengan smesynya yang kuat berjaya menamatkan permainan dengan 21-15, sekali gus menjadikan Malaysia selaku juara Asia yang baharu.

Walaupun tewas kepada Malaysia hari ini, Indonesia masih boleh tersenyum kerana pasukan wanita mereka, berjaya menjuarai kategori wanita di BATC buat pertama kalinya, selepas mengalahkan juara bertahan Korea Selatan 3-1.- BERNAMA


Tampoi FC ‘gegau’ Liga Melaka Divisyen 1

KELAB Bolasepak Tampoi FC dinobat juara Liga Melaka Divisyen 1 2022 selepas menundukkan MBMB Warriors FC 2-1 pada perlawanan akhir yang berlangsung di Stadium Hang Tuah, malam tadi.

Keputusan 1-1 itu kekal selepas tamat 90 minit permainan hingga menyebabkan perlawanan terpaksa diheret ke masa tambahan dan Muhammad Shamerul Aziz muncul wira Tampoi FC apabila berjaya menjaringkan gol kemenangan.